ועדת החוקה, חוק ומשפט, כנסת 15, פרוטוקול מספר 329, 2001-06-26 10:00

אופיר פינס-פז: אני פותח את ישיבת הוועדה.

אופיר פינס-פז: ביקשנו את שופט בית-המשפט העליון מישאל חשין, שהוא יושב-ראש ועדת הבחירות המרכזית, לבוא בפני הוועדה בעקבות הניסיון של הבחירות האחרונות לראשות הממשלה כדי לעדכן את חברי הוועדה גם בהתחבטות ובעיקר במסקנות ובלקחים.

אופיר פינס-פז: נכון שאחרי הבחירות ביטלנו את שיטת הבחירה הישירה וחזרנו לשיטת בחירה פרלמנטרית, עם זה חלק מהדברים נשארו רלוונטיים.

אופיר פינס-פז: אני לא יודע את קראתם את החוברת שמסכמת את פעולת ועדת הבחירות מזווית ראייה של השופט חשין – יש עוד זוויות ראייה שהחוברת הזאת לא עוסקת בהן.

דורית ואג: החוברת הונחה לפני עשרה ימים בתאים של חברי הכנסת.

אופיר פינס-פז: ביקשתי מהיועץ המשפטי של הוועדה, שלמה שהם, להכין לנו הצעת חוק מטעם הוועדה שתנסה לתת מענה לבעיות כדי שהדברים של השופט חשין לא יישארו באוויר.

אופיר פינס-פז: לוועדה יש סמכות להציע הצעות חוק מטעמה בכמה נושאים, כולל בנושאי בחירות, וחשבתי שיהיה נכון להניח הצעה ברמה של טיוטה בפני הוועדה.

אופיר פינס-פז: אני לא בטוח שאצביע עליה היום כי חבר-הכנסת איתן, שהוא סגן יושב-ראש ועדת הבחירות, התקשר אלי וביקש לא להצביע היום בכמה סעיפים שנויים במחלוקת, למשל, ענין יושבי-ראש הקלפיות ומזכירי הקלפיות כי הוא רוצה לקיים על זה דיון בוועדת הבחירות המרכזית.

אופיר פינס-פז: נעתרתי לבקשתו.

אופיר פינס-פז: אם תיאות לקיים על זה דיון בוועדת הבחירות המרכזית אשמח על זה כי אני רואה בוועדה כתובת ראויה וחשובה, לא כתובת מחוקקת, אבל כתובת שראוי להיוועץ בה.

אופיר פינס-פז: הישיבה תחולק לשני חלקים.

אופיר פינס-פז: בחלק הראשון יתקיים דיון עם השופט חשין כשהוא יפתח אותו.

אופיר פינס-פז: בחלק השני נעסוק בהצעות החוק כשיש לנו גם הצעת חוק קונקרטית שעברה בקריאה טרומית ואנחנו צריכים להכינה לקריאה ראשונה, של חברת-הכנסת קולט אביטל.

אופיר פינס-פז: אני רוצה לומר שמאוד נהניתי לעבוד עם השופט חשין בוועדת הבחירות המרכזית שם אני משמש אחד מסגניו.

אופיר פינס-פז: נהניתי מכל בחינה, מהידע, מנעימות ההליכות, מהרצינות ומחוש ההומור.

אופיר פינס-פז: אגב לא רק אני נהניתי, אני חושב שכל הסגנים נהנו לעבוד אתו.

אופיר פינס-פז: בוודאי שנהנינו לעבוד עם תמי אדרי שאתה אנחנו עובדים שנים ארוכות.

אופיר פינס-פז: השופט שנכנס בתחילה לתפקיד בדחילו ורחימו ולא ידע מאיפה המטלה הזאת נפלה על ראשו – כך הוא התוודה לפנינו – מצא את עצמו אוהב את העיסוק הזה שהוא שונה לחלוטין מהעיסוק השוטף והיומיומי בבית-המשפט העליון.

אופיר פינס-פז: אני מקווה שנעבוד במחיצתו עוד שנים ארוכות.

אופיר פינס-פז: בבקשה, כבוד השופט חשין.

השופט מישאל חשין: תודה רבה.

השופט מישאל חשין: זה נכון שאני נהניתי, כולנו נהנינו.

השופט מישאל חשין: נכון שהדבר התחיל לאט כמו שבימים קרים צריך לחמם את האוטו עד שאתה מתחיל בתנועה, שופט מתמנה לקדנציה אחת, לבחירות פעם אחת, ואיתרע מזלי והייתי בשתי מערכות בחירות מכיוון שהיתה המערכת המוזרה של בחירות לראש הממשלה, שלעת הזאת איננה עוד, והיתה מערכת הבחירות לכנסת.

השופט מישאל חשין: אני בעצם יושב-ראש ועדת הבחירות לכנסת ה-16.

השופט מישאל חשין: אינני יודע אם תהיה לנו עוד הזדמנות להיפגש עם אופיר פינס, שהיה לי נעים מאוד לעבוד אתו, אתה לא הסגן האישי שלי, אתה הסגן של יושב-ראש ועדת הבחירות.

השופט מישאל חשין: הוצאנו חוברת של החלטות, של דברי מוסר, חכמה והשכל – מי שיקרא, יקרא; מי שלא יקרא, לא יקרא.

השופט מישאל חשין: בתוך החוברת הזאת יש מכתב שהעברתי לחברי הכנסת, שאני מניח שמתי מעט קראו אותו, והוא מונח בפני.

השופט מישאל חשין: החכמה מתמצית במכתב הזה ומי שקרא אותו לא אחדש לו דבר לכן אתן תמצית כוללת.

השופט מישאל חשין: אלה היו בחירות מיוחדות לראשות הממשלה והן אינן בחירות ייצוגיות לצורך בחירה לכנסת.

השופט מישאל חשין: בכנסת יש עשרות מפלגות, יש בעיה של פסילת מפלגות – דבר שלא עמד כאן לדיון.

השופט מישאל חשין: אמנם ביקשו לפסול את ראש הממשלה שרון מטעם זה או אחר אבל זו היתה יותר פרופורמה, זה לא היה רציני.

השופט מישאל חשין: לגבי המפלגות אנחנו יודעים מהעבר, אני מניח שזה יהיה גם בעתיד, על מצב שבו עשרות אנשים מתכתשים כמו במהומה ליד השער של הקבוצה היריבה ופתאום מבקיעים גול, בעוד שכאן היו שניים.

השופט מישאל חשין: כיוון שהיו רק שניים היתה איזו ברית בלתי קדושה בין שניהם לגבי תעמולת בחירות והם אמרו: אתה לא תתלונן עלי, אני לא אתלונן עליך אלא אם כן יהיו חריגות מיוחדות.

השופט מישאל חשין: אני נקלעתי למבוכה כאשר צד שלישי התלונן נגד מטה של אחד מהמועמדים.

השופט מישאל חשין: אני ידעתי שהוא עבר על החוק אבל הצד שכנגד לא התלונן ועלתה השאלה האם צריך להידרש לבקשה או לא, כמו בית-המשפט הגבוה לצדק.

השופט מישאל חשין: זה היה מביך כיוון שהם עשו ברית בלתי חוקית, הייתי אומר, הם הפרו את חוקי הבחירות על ימין ועל שמאל אבל בהסכמה הדדית.

השופט מישאל חשין: ההפרות התדירות האלה הביאו אותי למסקנות משום שכאשר להבדיל יש לך גנב אחד, אתה שולח אותו לבית האסורים, או שני גנבים או עשרה גנבים, אבל כשיש לך עשרת אלפים גנבים אתה צריך לשנות את המשטר, לשנות את הנורמות כיוון שאי-אפשר להשתלט על עשרת אלפים גנבים.

השופט מישאל חשין: לכן, על דרך האנלוגיה כאשר ההפרות הולכות ומתמשכות כל הזמן וחלק מהאנשים מתלוננים, כנראה שזו גזירה שרוב הציבור אינו יכול לעמוד בה ולכן אולי צריך לשנות את החוק.

השופט מישאל חשין: חלק מההמלצות שהמלצתי היו לענין זה, המלצות שכבר קודמי בתפקיד יושבי-ראש ועדת הבחירות המרכזית גם כן המליצו עליהן מכיוון שהגיעו מים עד נפש, אם כי ביטול החוק בלי לקבוע הוראות אחרות תחתיו יהיה טעות.

השופט מישאל חשין: אני חושב שצריך לקבוע סכמה אחרת כשאנשים יבדקו את זה.

השופט מישאל חשין: הייתי אומר שזו גם שאלה מקצועית וגם שאלה פוליטית, אנשי מדינה ואנשי פוליטיקה צריכים להבין את זה, כל אחד יודע את האינטרסים שלו בענין זה.

השופט מישאל חשין: לגבי חוק הבחירות דרכי תעמולה.

השופט מישאל חשין: זה חוק משנת 1959 ובמשך השנים הוכנסו בו כמה תיקונים.

השופט מישאל חשין: בעיקרו הוא חוק שמשקף דברים שהיו נכונים לשנת 1959 או שלא היו נכונים גם לשנת 1959.

השופט מישאל חשין: בינתיים כבר עברה כמעט חצי מאה והדברים משתנים בקצב האינטרנט.

השופט מישאל חשין: ראיתי שמטות הבחירות התעלמו מהחוק הזה במפגיע והיו מפירי חוק רבים.

השופט מישאל חשין: השימוש בתלונות שהוגשו מעת לעת נעשה בעיקר לצורך ויכוח פוליטי.

השופט מישאל חשין: חשתי אי-נוחות בענין הזה.

השופט מישאל חשין: המסקנה שלי היתה שצריך לנער את חוק הבחירות, לטלטל אותו טלטלה גדולה ושאנשי מקצוע ינסו לבדוק אותו, אולי אנשי יחסי ציבור והפוליטיקאים.

השופט מישאל חשין: מדובר בכל סעיף של החוק, יש שם כל מיני דברים שאתה לא מבין מאיפה ולמה הם באו.

השופט מישאל חשין: אני מניח שבזמנו הם באו בין השאר כדי לחסוך בהוצאות הבחירות בשימוש בבנזין עם אוקטן גבוה לאווירון, זה עולה יקר; אולי חלק יכולים לעשות שימוש באווירון, חלק אינם יכולים, אלה דברים ישנים.

השופט מישאל חשין: היום יש טלוויזיה, אינטרנט, יש רדיו, יש צעקות וצווחות.

השופט מישאל חשין: הפעם התעמולה באווירונים לא היתה מסיבית כך שבענין זה אין לי שום המלצה אבל נדמה לי שצריך לבדוק גם את השאלות האלה.

השופט מישאל חשין: הדבר העיקרי הוא לגבי תעמולת בחירות ברדיו ובטלוויזיה ב-60 הימים שלפני יום הבחירות.

השופט מישאל חשין: אז אסורה תעמולת בחירות למעט שידורי תעמולה שמותרים בחוק מפורשות.

השופט מישאל חשין: זו ההוראה אבל היא היתה כלא היתה.

השופט מישאל חשין: שידורי הרדיו והטלוויזיה טעונים עד לשפתם בתעמולה.

השופט מישאל חשין: קודמי בתפקיד נתן הנחיות לגבי השאלה מה היסוד הדומיננטי.

השופט מישאל חשין: זה כמו הזיקית שעומדת על השדה הירוק ונעשית ירוקה, או שהיא עומדת על הסלע האפור ונעשית אפורה כך הפוליטיקאים נצבעים לפני הבחירות, כל מלה שהם מוציאים מהפה צבועה בבחירות, זה יכול להיות ראש ממשלה, או ראש אופוזיציה, או חבר כנסת או כל אדם.

השופט מישאל חשין: אומרים שיש לזה יסוד חדשותי.

השופט מישאל חשין: השאלה היא מה היסוד הדומיננטי, אם זה יסוד חדשותי כמובן שהציבור צריך לדעת מה החדשות.

אופיר פינס-פז: ברשותך, כבוד השופט חשין אני מבקש למחוק את ההשוואה של זיקית לפוליטיקאי.

אופיר פינס-פז: אם היא היתה נאמרת כלפי בית-המשפט העליון אני הייתי מאשים בזילות.

השופט מישאל חשין: למה?

השופט מישאל חשין: אני כותב את זה בפסקי דין, אני אוהב את החי והצומח ומגן עליהם.

השופט מישאל חשין: אם אתה רוצה – תמחק מהפרוטוקול.

השופט מישאל חשין: גם כשראש ממשלה מופיע ומדבר על ענייני המדינה הוא מדבר פוליטיקה.

השופט מישאל חשין: אז באה האופוזיציה ואומרת: ראש הממשלה והשרים מנהלים את המדינה אז הם חדשות, איזה חדשות יש לאופוזיציה לומר?

השופט מישאל חשין: זה יוצר חוסר צדק וחוסר איזון בין הממשלה לבין האחרים.

השופט מישאל חשין: אני לא נתקלתי בשידור שלא היו בו דברי תעמולה בדרך זו או אחרת.

השופט מישאל חשין: למשל תכניות אירוח.

השופט מישאל חשין: היתה תכנית האירוח המפורסמת של בנימין נתניהו ושל איציק מרדכי.

השופט מישאל חשין: הם אמרו שזה חדשות.

השופט מישאל חשין: זו היתה תכנית פוליטית ברורה לחלוטין והותרה.

השופט מישאל חשין: אז לא הייתי יושב-ראש ועדת הבחירות ותמהתי מכיוון שזה מלאכותי.

השופט מישאל חשין: יושב-ראש ועדת הבחירות עומד במשימה בלתי אפשרית לכן לא הייתי צריך לפסול כל כך הרבה, זה לא מתקבל על הדעת.

השופט מישאל חשין: אנשים רוצים לשמוע, אנשים רוצים להשמיע וצריך לבדוק את הדברים.

השופט מישאל חשין: השופט מצא כבר אמר שהאיסור לגבי 60 הימים הפך לאות מתה ואני מסכים עם זה.

שלמה שהם: אתה גם מצטרף להצעתו לבטל את הסעיף?

השופט מישאל חשין: כן.

השופט מישאל חשין: אם אתם רוצים אתם צריכים גם להטיל איסור על האינטרנט.

השופט מישאל חשין: מישהו מסוגל בכלל להשתלט על החיה מלאת הראשים הזאת שאין לה שיעור?

השופט מישאל חשין: אנשים יושבים שעות ליד האינטרנט.

השופט מישאל חשין: מתוך הנחה שיבטלו את זה צריך לתת את הדעת על הדברים האלה.

השופט מישאל חשין: למשל, מפלגות קטנות שלא מעניינות אף אחד, מפלגות גדולות מעניינות.

השופט מישאל חשין: אם נאמר שאנחנו מבטלים בכלל את הענין הזה יופיעו המפלגות הגדולות ואת המפלגות הקטנות בכלל לא יראו.

השופט מישאל חשין: זה יוצר חוסר שוויון.

השופט מישאל חשין: לכן אתם צריכים לחשוב על מתן מקום גם למפלגות הקטנות בדרך זו או אחרת, יש כל מיני רעיונות אבל אני לא רוצה להעמיד אותם כאן כי אני לא רוצה להיחשד באיזו נטייה פוליטית לכאן או לכאן.

השופט מישאל חשין: הביטול המוחלט יפגע בשוויון שהוא צורך אימננטי לבחירות כאשר גם קטנים זכאים יום אחד להיות גדולים.

השופט מישאל חשין: לגבי התכנים בתעמולת הבחירות.

השופט מישאל חשין: כתבתי לכם על השימוש בילדים.

השופט מישאל חשין: היה יפה שאמרו את זה אבל היו כל מיני ילדים שהופיעו בבתי-ספר, או נכד שהופיע ואני הייתי צריך לפסול כל מיני תשדירים.

השופט מישאל חשין: הרגשתי לא נעים כשפסלתי את התשדירים האלה משום שאמרתי: האם הילד הוא אינצידנטלי או שהילד הוא עיקרי?

השופט מישאל חשין: אמרתי שאם הוא בן משפחה אולי כן, או שזה במהלך השיגרה.

השופט מישאל חשין: ראש הממשלה נסע עם הנכד שלו וזה היה ממש מביך.

השופט מישאל חשין: אני מניח שלא הוא יזם את זה; מאידך גיסא אצל ברק הופיעו כל הזמן בתי ספר וראו ילדים.

השופט מישאל חשין: פסלתי ילדים שהסתובבו בקרוסלה.

השופט מישאל חשין: לגבי כוחות הבטחון היתה בעיה אם להראות את צה"ל או לא, כל אחד ניסה לנכס לעצמו את צה"ל כי שניהם היו גנרלים גדולים, שניהם היו גיבורי מלחמה ואי-אפשר היה למנוע את זה.

השופט מישאל חשין: פתאום היתה לי הרגשה שזו תעמולה לצבא ולא ידעתי מה לעשות עם התמונה של התחבושת על הראש של שרון ואצל ברק משהו אחר.

השופט מישאל חשין: זה היה מביך.

השופט מישאל חשין: פעם אחת פסלתי את התשדיר של ברק עם קורס טיס כשזרקו את הכובעים, פסלתי חלק מהתשדיר.

השופט מישאל חשין: כתבתי שהיושב-ראש הבא – התכוונתי לעצמי – יפסול יותר עד שלא תעמוד בו רוחו.

השופט מישאל חשין: זה חלק מהאנקדוטות.

בנימין אלון: אתה לא ממליץ לשנות את החקיקה בנושא של הילדים והצבא?

השופט מישאל חשין: ילדים זה צורבא דרבנן, אני צריך לראות את זה.

השופט מישאל חשין: אפשר לבטל אבל אני לא חושב, זה צריך להיות בטעם, כמו כל דבר.

יוסף לפיד: איך אתה עושה REGULATION על בסיס של טעם?

יוסף לפיד: החוק לא יכול להתייחס לטעם הטוב, איפה הגבול?

יוסף לפיד: אנחנו צריכים לקבוע פה פרמטרים.

השופט מישאל חשין: לא, זה מסוג הדברים שאתה צריך ליישם.

השופט מישאל חשין: אומרים לך: אל תנכס לעצמך את הצבא, זה כן, אבל אם מופיעים עם צבא יותר מדי?

השופט מישאל חשין: אותו הדבר לגבי ילדים.

אופיר פינס-פז: קבענו את זה פה בוועדה בחוק ממש לא מזמן, ערב הבחירות.

השופט מישאל חשין: אינני מציע לשנות את זה.

השופט מישאל חשין: זה מאבק יומיומי, אני צריך ללכת כל יום בצהריים לראות את הדברים האלה ולפסול או לא, אין אפילו זמן להתווכח או להגיש עררים.

השופט מישאל חשין: זה בלתי אפשרי.

השופט מישאל חשין: זו לא מידה, זה לא משקל ולא מרחק, אלה דברים של טעם.

השופט מישאל חשין: אם אנחנו עוסקים בתעמולה רציתי לספר לכם על הפלריגים, מושג חדש לגבי שלטי הפלסטיק-אריג בערים.

השופט מישאל חשין: היתה פעילות בצדי הדרכים, הביאו תמונות, חלק אמרו שאלה תמונות מזויפות.

השופט מישאל חשין: על כל פנים, בצדי הדרכים אסור לתלות את השלטים האלה אבל שני המועמדים תלו אותם, כאן רק זה יביא שלום, וכאן רק זה יביא שלום.

אופיר פינס-פז: אין ספק שבמערכת הבחירות האחרונה היו הרבה פחות פלריגים וכיוצא באלה לעומת מערכות בחירות אחרות, בין היתר בגלל שזו היתה מערכת בחירות של שני מועמדים.

שאול יהלום: גם בגלל דו"ח מבקר המדינה על העמותות.

שאול יהלום: העמותות הבלתי חוקיות הורידו פרופיל.

אופיר פינס-פז: אבל התאגידים לא הורידו פרופיל.

השופט מישאל חשין: בצדי הדרכים וגם בערים היו פלריגים לאין סוף.

השופט מישאל חשין: תיקנו את החוק ואת האפשרות של ההדבקה.

השופט מישאל חשין: אמרתי למע"צ שיש להם סמכות לסלק את השלטים.

השופט מישאל חשין: יש חוק הדרכים (שילוט), חוק שנועד למוסכים ולבתי חרושת ולא נועד לבחירות מכיוון שכאשר מעמידים שלט שלא כדין צריך קודם להתרות ואם האדם לא נענה תוך תקופה מסוימת אפשר להסיר את השלט ולחייב אותו בהוצאות.

השופט מישאל חשין: כאשר הכול זורם במערכת הבחירות איפה תתחיל להתרות, עד שאתה מתרה האדם כבר מסלק את השלט ותוקע אותו במקום אחר.

השופט מישאל חשין: אני מציע לתקן את החוק.

השופט מישאל חשין: חזקה על מי שתולה את הפלריגים האלה או כל שלט במקום אסור שהוא יודע שאסור לעשות זאת.

השופט מישאל חשין: אני מציע לתת למע"צ או לעיריות סמכות להסיר את השלטים מייד ולחייב את האדם בהוצאות או בהוצאות כפולות ולתת אפשרות לנכות זאת ישר ממימון הבחירות.

השופט מישאל חשין: אולי אם יכו אותם בכיס הם יבינו.

בנימין אלון: כבר חוקקנו וקבענו שמורידים את ההוצאות ממימון הבחירות.

השופט מישאל חשין: זה נוגע לניקיון.

בנימין אלון: אותו החוק אתה רוצה גם כאן?

השופט מישאל חשין: כן.

השופט מישאל חשין: זה יהיה אוטומטי.

השופט מישאל חשין: מע"צ תגיש חשבון ותגיד הורדתי.

השופט מישאל חשין: זה צריך להיות במהירות, משפט שדה.

שאול יהלום: למה?

שאול יהלום: מדוע אדוני מתנגד לכך שזה נשאר כלכלוך?

השופט מישאל חשין: יש שני נושאים.

השופט מישאל חשין: אחד, ענין התלייה במקום אסור.

השופט מישאל חשין: אני רוצה שמע"צ תסיר את השלט מייד.

השופט מישאל חשין: מה שקורה קורה בדרך כלל בין שעה 10 ל-2 בבוקר וכל הדרך בשער הגיא אתה רואה או את ברק או את שרון.

השופט מישאל חשין: אני מציע שניתן למע"צ סמכות להסיר זאת מייד.

יובל שטייניץ: אולי יש מקום לאסור בכלל על פרסום חוצות גם בשטחים פרטיים חוץ מאשר שלטים בתשלום?

השופט מישאל חשין: בשום פנים אני לא מציע את זה.

השופט מישאל חשין: הזיהום הזה צריך לשלם עליו אבל יש גם חגיגת בחירות.

השופט מישאל חשין: אני יודע שהחברים שלי כועסים על זה אבל מה איכפת לי שיהיו שלטים ותהיה קצת טינופת ברחובות בתנאי שמי שעושה את הטינופת ינקה אותה על חשבונו?

השופט מישאל חשין: יש מין חגיגה, שמחה ופסטיבל של בחירות, זה צבעוני ונותן רוח טובה.

השופט מישאל חשין: זו דעתי, אני יודע שאחרים חושבים אחרת.

יובל שטייניץ: יש פה שמחה וחגיגה אבל יש פה חינוך נורא מבחינת שמירת הטבע, שמירת נופי הארץ ורשות הציבור.

יובל שטייניץ: אחר-כך הכוחות השולטים במדינה מוכיחים זלזול נורא בכל הערכים הללו שכל השנה אנחנו צריכים לחנך להם: לא לזרוק, לא ללכלך, לשמור על הטבע, לשמור על הגינות הציבוריות.

יובל שטייניץ: אנחנו במצב קשה בענין הזה.

השופט מישאל חשין: ככל שמדובר בי אתם תיקנתם את חוק הבחירות דרכי תעמולה והתרתם דברים שהיו אסורים.

השופט מישאל חשין: מי שנסע בתל-אביב ראה את זה על כל מיני בניינים.

השופט מישאל חשין: אני לא רואה בזה דבר רע כשלעצמו.

השופט מישאל חשין: הדבר היחיד שאני מציע הוא לגבי מה שקורה מחוץ לעיר, בתוך העיר מע"צ או העיריה יכולות להסיר את השלטים, לתת חשבון ולשלוח אותו למבצע ושינקו מייד.

השופט מישאל חשין: אפשר לעשות הרבה דברים אבל לא יעמדו בזה, כמו בתעמולת הבחירות, אנשים לא יכולים לעמוד בזה.

השופט מישאל חשין: אנשים שוכרים משרדים של יחסי הציבור, הם צריכים להוכיח את עצמם ואומרים: ננסה את זה, לכל היותר היושב-ראש הזה ימחוק את השלט ומחר נעשה את זה במקום אחר.

השופט מישאל חשין: זו גזירה שהציבור איננו יכול לעמוד בה אבל צריך שידעו את הגבולות.

השופט מישאל חשין: לגבי הדבקה על קירות כאשר אפילו בשפכטל אי-אפשר אחר כך לגרד את המודעות זה הדבר החמור ביותר והוא בבחינת ייהרג ובל יעבור.

השופט מישאל חשין: כאן הגיעו להסכמה והם עמדו בזה – גם המטה של שרון וגם המטה של ברק, הם לא הדביקו מודעות ואני אומר זאת לזכותם.

השופט מישאל חשין: כי אם מדביקים שנים אחרי כן אתה רואה את המודעות.

השופט מישאל חשין: כמה דברים נוספים.

השופט מישאל חשין: תשדירי בחירות ברדיו ובטלוויזיה – אתם בוודאי לא תסכימו לזה.

השופט מישאל חשין: למה לא ישלמו עבור התשדירים?

השופט מישאל חשין: ראו את הערוץ השני המסחרי.

השופט מישאל חשין: אומרים שבזמן המכרז אמרו להם שכאשר יהיו בחירות שיביאו את הדברים בחשבון.

השופט מישאל חשין: אם אתה גוזל זמן מהערוץ השני – תשלם עבור זה.

השופט מישאל חשין: נכון שלעתים כאשר הופיעו המפלגות הגדולות זה משך צופים, הרייטינג עלה והכניסו מייד תכניות כאלה ואחרות.

השופט מישאל חשין: בעקרון TIME IS MONEY אתה לוקח זמן וזה הכסף של הטלוויזיה.

השופט מישאל חשין: אם משנים את החוק ומחליטים על תשלום צריך לקבוע את הסכום, זה לא THE SKY IS THE LIMIT ואז אי-אפשר לתת את המפלגות בידי הטלוויזיה.

השופט מישאל חשין: צריך לקבוע זמן ומחיר לדברים האלה.

השופט מישאל חשין: נתקלנו בזמן הבחירות בתעמולה ברדיו הפיראטי, רדיו אזורי.

השופט מישאל חשין: זו בעיה ואני לא רוצה להיכנס לזה כי עומד ותלוי אצלנו תיק כזה.

השופט מישאל חשין: זו בעיה כלל ארצית ולא רק שאלה של הבחירות.

השופט מישאל חשין: הוצאתי צווי מניעה ואמרתי להם: אם לא תקיימו את זה אני הולך לקנוס אתכם ולשלוח אתכם לבית האסורים.

השופט מישאל חשין: אם זה רדיו פיראטי אתה לא יודע על איזה אדם לשים את היד, אין כתובת, אין שם של אדם.

השופט מישאל חשין: זה אומר לא אני המנהל, הוא המנהל.

השופט מישאל חשין: למה הדבר דומה?

השופט מישאל חשין: לבית שנעול בבריחים ובשרשראות, החלונות מוגפים אבל אתה נכנס לבית בקלות מאחור דרך המטבח.

השופט מישאל חשין: לימים משרד התקשורת ניתק אותם.

השופט מישאל חשין: דבר נוסף הוא עריכת סקרים סמוך ליום הבחירות.

השופט מישאל חשין: התחיל בזה העתון "מעריב" שהחליט לעשות סקרים אבל אלה היו סקרים לא אמיתיים כיוון שזה רק מי שצלצל ואמר מה שאמר ואי-אפשר היה לדעת אם ברק היה מנצח או שרון היה מנצח, אלה היו סקרי דמה אבל אלה סקרים שמשפיעים.

השופט מישאל חשין: בצרפת מצאתי חוק מיוחד שאוסר על הדברים האלה.

השופט מישאל חשין: זה כתוב כאן.

השופט מישאל חשין: זה פוגע בחשאיות, פוגע בשוויון ובכל דבר טוב ומביא כל דבר רע.

השופט מישאל חשין: צריך לקבוע חוק מפורש לדברים עצמם.

אופיר פינס-פז: השאלה היא אם רק ביום הבחירות עצמו, או בשבוע שלפני הבחירות.

השופט מישאל חשין: בצרפת זה שבוע לפני כן.

בנימין אלון: למה בהצעת החוק כתוב שזה רק יום?

אופיר פינס-פז: זו רק טיוטה.

השופט מישאל חשין: אתה לא יודע אם אלה הם סקרי אמת כי אין עליהם שליטה.

השופט מישאל חשין: ב"מעריב" זה לא היה סקר אמת.

קריאה: זה היה סקר באתר האינטרנט שכל אחד היה יכול להשתתף בו מספר פעמים בלתי מוגבל.

השופט מישאל חשין: יום הבחירות כיום שבתון.

השופט מישאל חשין: הזדעזעתי לשמוע שיום הבחירות עולה למשק מיליארד שקל.

השופט מישאל חשין: אמנם אנחנו רגילים לדבר על מיליונים לכאן ולכאן אבל זה הרבה כסף וזה דבר נורא ואיום.

בנימין אלון: דיברו על סכומים של 200 מיליון.

השופט מישאל חשין: אולי 200 מיליון דולר.

מיכאל איתן: הם עשו חשבון של התוצר הלאומי, חילקו אותו ב-365 והגיעו למיליארד.

השופט מישאל חשין: אינני יודע.

השופט מישאל חשין: זה זעזע אותי.

השופט מישאל חשין: יש כאן דברים שלא מתקבלים על הדעת.

השופט מישאל חשין: אוסרים על עבודה בשבתון חוץ מאשר בדברים חיוניים שוועדת הבחירות המרכזית מחליטה עליהם אבל מי שהולך ביום הבחירות לקניונים רואה שהכול פתוח.

השופט מישאל חשין: כלומר, האנשים מצפצפים על החוק ועושים מה שהם רוצים.

השופט מישאל חשין: אז מי שהוא שומר חוק כרגיל נעשה פראייר, אם כתוב שאסור לפתוח חנות הוא לא פותח חנות אבל המתחרה שלו פותח חנות ומפר את החוק.

השופט מישאל חשין: אף אחד לא אוכף את החוק ואף אחד גם לא מסוגל לאכוף את החוק הזה.

שאול יהלום: שניים מדברים ביניהם ואומרים: תראו איזו מדינה מחורבנת יש לנו, כבר פעם אחת יש יום שבתון אז עושים בחירות באותו היום.

השופט מישאל חשין: זו באמת הגישה וכך רואים את זה.

השופט מישאל חשין: אומרים: אתה חייב לעשות יום שבתון.

השופט מישאל חשין: למה?

השופט מישאל חשין: כי הבחירות מתקיימות בבתי-הספר ואם לא תעשה שבתון הילדים ימשיכו ללמוד, ובכלל ילדים מסתובבים, ילדות מסתובבות ויש כל מיני סוטים ובכלל זה סכנת נפשות.

השופט מישאל חשין: אני לא יודע אם מישהו עשה סקר על אולמות ציבוריים.

השופט מישאל חשין: יש אולי אולם גדול שאתה יכול להקים בו כמה וכמה קלפיות.

שאול יהלום: אסון ורסאי.

השופט מישאל חשין: חלילה, זה יהיה בקומה ראשונה.

השופט מישאל חשין: צריך לראות אם יש אפשרות כזאת או באגפים של בתי-ספר.

השופט מישאל חשין: מישהו צריך לחשוב על זה כדי לחסוך אם לא מיליארד אז חצי מיליארד, מאות מיליונים.

השופט מישאל חשין: צריך לחשוב על חסכון בזה, לא כמו חסכון במים.

בנימין אלון: אדוני מדבר על כל מערכות הבחירות?

השופט מישאל חשין: בוודאי.

יובל שטייניץ: דווקא זה נותן אווירה של חג דמוקרטי גם לתלמידי בתי-הספר ואיך שהוא משתף אותם.

יובל שטייניץ: אין כאן ענין של הפרת חוק.

השופט מישאל חשין: השאלה היא כמה עולה החג הזה, אני חושב שהמחיר גבוה מדי.

השופט מישאל חשין: אני לא בטוח שהפוליטיקאים יסכימו.

אופיר פינס-פז: לנו אין בעיה עם זה, הבעיה היא לא של הפוליטיקאים.

אופיר פינס-פז: אם תמי יכולה לעשות בחירות בדרך אחרת – בבקשה.

השופט מישאל חשין: לא ידוע לי שבאנגליה, למשל, יש שבתון.

השופט מישאל חשין: אם ראית הרי כל הקניונים היו פתוחים.

השופט מישאל חשין: זאת אווירה של חג?

השופט מישאל חשין: נשלח לשם משטרה?

השופט מישאל חשין: או שהמשטרה תלך מעצמה?

השופט מישאל חשין: זה אבסורד.

השופט מישאל חשין: כדאי לחשוב על הדבר הזה כי אותי זה הטריד והציק לי.

בנימין אלון: צריך להעביר את כל המשק ל-5 ימי עבודה ואז זה יהיה ביום ראשון.

השופט מישאל חשין: יכול להיות.

יובל שטייניץ: יכולות להיות לזה השלכות רציניות.

יובל שטייניץ: מעסיק גדול אולי ישחרר את העובדים שלו סלקטיבית, אלה שהם בעמדתו הפוליטית ישוחררו ואלה שעם חתימות מסוימות ישוחררו מאוחר.

השופט מישאל חשין: אם אתה כבר מעלה את זה.

השופט מישאל חשין: יש כל מיני תחומים חיוניים שמותר להעביד בהם.

השופט מישאל חשין: מה אומר העובד?

השופט מישאל חשין: המעביד מחייב אותי לבוא.

השופט מישאל חשין: כך היינו צריכים לבדוק כל אחד האם זה חל במסגרת השירותים החיוניים היוצאים מן הכלל של 24 שעות ביממה.

השופט מישאל חשין: אם כן, מתחילה להיות פרשנות אם זה חיוני.

השופט מישאל חשין: היו כל מיני פיצ'יפקעס שהיו יכולים להיות מאוד מעניינים מבחינת הפרשנות המשפטית אבל אין זמן לדברים האלה, אתה לא יכול להתעסק בהם.

יובל שטייניץ: יש פה סכנה מבחינת העריצות של המעביד במקום העבודה שמכיר את העמדות הפוליטיות של עובדיו, כמה מהם הוא ישחרר ולאחרים הוא יגיד: תחכה עד שעות הלילה.

אופיר פינס-פז: מקום העבודה העריץ היחיד שאני מכיר במדינה זו ההסתדרות.

יובל שטייניץ: לכן אנחנו חוששים.

השופט מישאל חשין: לגבי משך תקופת הבחירות.

השופט מישאל חשין: אצלנו זה 90 ימים ו-60 ימים, זה זמן מטורף של שלושה חודשים בחירות.

השופט מישאל חשין: בלייר באנגליה אמר שהוא רוצה לעשות בחירות, הוא כן יודע או הוא לא יודע ובשלושה שבועות נגמרו הבחירות.

שאול יהלום: מי דרש מאתנו לשנות מ-60 ל-90?

שאול יהלום: הרי זה היה אדוני.

השופט מישאל חשין: אשיב לך.

השופט מישאל חשין: כאשר המחוקק תובע בהוראות חוק אלה ואחרות לעשות פעולות אלה ואלה, ומשהוא קובע מועדים אלה ואלה וזה מתפרסם ב-90 יום, אתה לא יכול אחרת כי הוא קובע את זה.

השופט מישאל חשין: לכן צריך לעשות ערבוב מחדש לדבר הזה.

השופט מישאל חשין: הייתי לוקח משלחת ושולח אותה לאנגליה, לשבדיה או לנורבגיה.

השופט מישאל חשין: למה שם אפשר לעשות את זה בשבועיים שלושה?

יוסף לפיד: אז הצענו לעשות את זה בפחות זמן והם הודיעו שהם לא מסוגלים.

השופט מישאל חשין: נכון, "הם" זה אני.

השופט מישאל חשין: החוק דורש מאתנו לעשות פעילויות מסוימות שאני צריך לעשות אותן ב-90 ימים ופתאום אתה אומר לי שאתה רוצה שזה יהיה ב-60 ימים.

השופט מישאל חשין: אז תכווץ ותבטל פעילויות אחרת איך אעשה אותן?

השופט מישאל חשין: אם תשמעו לעצתי, העצה היעוצה היא זו: ייעשה מחקר תיאורטי על-ידי מישהו מהאוניברסיטה כדי לבדוק איך עושים את זה באנגליה, בשבדיה ואיך זה עובד במדינות אחרות.

השופט מישאל חשין: באפריל בלייר אמר שזה יהיה ביוני, במאי הוא אמר שזה יהיה ביוני והיו בחירות.

השופט מישאל חשין: באנגליה יש 40 מיליון בוחרים ואפשר ללמוד מהם.

עו"ד אהוד שיל"ת: אני בעד מחקר כזה אבל אי-אפשר לעשות אותו מספרים שמקבלים בארץ או מחוברות.

עו"ד אהוד שיל"ת: מה שאדוני אמר הוא נכון, צריך ללכת ולראות איך הם עושים את הפיצ'יפקעס הקטנים.

השופט מישאל חשין: צריך לעשות את זה אדם עם משכורת.

תמי אדרי: ביקשתי ממרכז מידע ומחקר – מממ – לבדוק אם יש גוף קבוע כמו אצלנו ומה התקופה של עריכת בחירות.

תמי אדרי: אולי יגידו שבאנגליה זו תקופה של שלושה שבועות ובמקום אחר זה חודש.

השופט מישאל חשין: הדבר הזה מחייב שינויים.

השופט מישאל חשין: בתורת משל, אם יש מנגנון של קבע, מה שאנחנו עושים היום ב-90 ימים כבר יהיה מוכן לקראת הבחירות, לקראת שלושה שבועות או חודש ימים.

השופט מישאל חשין: הדברים מורכבים ואינם פשוטים.

השופט מישאל חשין: עד היום אנחנו חיים עם 90 ימים, התקופה של 60 ימים נוצרה במערכת הבחירות לראש הממשלה.

השופט מישאל חשין: 90 ימים זו תקופה מטורפת.

יובל שטייניץ: יש פה השלכה פוליטית.

יובל שטייניץ: אם אפשר יהיה לארגן בחירות תוך שבועיים-שלושה נהיה עדים ליותר מחטפים או החלטות נמהרות לרוץ לבחירות בגלל קונסטלציה כזו או אחרת.

יובל שטייניץ: בחוסר היציבות שנקלענו אליו בעשור האחרון, זה שיש לפחות 90 ימים זה מרגיע.

אופיר פינס-פז: אתה יודע שהיה ויכוח בוועדה הזאת ותמי "איימה" עלינו שב-60 ימים אין סיכוי להתארגן, הלכו לבורג.

תמי אדרי: גם עכשיו אני אומרת שזה היה נס.

אופיר פינס-פז: זה לא היה נס, זה היה פרי של עבודה קשה.

השופט מישאל חשין: בוועדות האזוריות זו היתה קריעה.

אופיר פינס-פז: אני בטוח שאפשר לעשות בחירות כלליות ב-60 ימים.

יוסף לפיד: זה דבר מאוד רציני.

יוסף לפיד: במשך 90 ימים אנחנו לא עוסקים בשום דבר אחר חוץ מבחירות וזה רע מאוד.

יוסף לפיד: אם אתה לא רוצה שזו תהיה סתם מלה אני מציע שנחליט על הקמת ועדת משנה שתהיה רשאית לזמן מומחים, שתהיה רשאית להפעיל את ה"מממ" ואפילו לשלוח אנשים לחוץ-לארץ.

יוסף לפיד: הוועדה שלנו היא יותר מדי מסור

יוסף לפיד: בלת מכדי לעסוק בדבר פוזיטיבי מוגדר.

יוסף לפיד: אם תקים צוות כזה יכול להיות שתוך חצי שנה יהיו לזה תוצאות; אם לא תעשה את זה יכול להיות שבעוד שלוש שנים ניפגש ונגיד: אמרנו את זה אבל לא עשינו שום דבר.

שאול יהלום: אני מקבל את מה שאמר טומי לפיד מכיוון אחר.

שאול יהלום: אנחנו יכולים לדון בדברים ציבוריים אבל הענין הזה הוא דבר טכני, הוא לא שייך לפוליטיקה, הוא שייך לוועדת הבחירות ולמשרד הפנים.

שאול יהלום: ועדת הבחירות המרכזית – אם צריך תפנה לוועדת הכספים ותקבל כספים לזה – צריכה לבדוק את הענין באופן אובייקטיבי ולא פוליטי יחד עם משרד הפנים.

שאול יהלום: היא צריכה להגיד: אנחנו מסוגלים לעשות בחירות תוך 45 ימים.

אופיר פינס-פז: ועדת הבחירות המרכזית מבחינתה תמיד תרצה את מרווח הזמן המכסימלי כי זה יותר נוח לה לעבודה שיטתית ומסודרת.

שאול יהלום: יושב-ראש ועדת הבחירות המרכזית אומר את זה.

אופיר פינס-פז: יש בעיה.

אופיר פינס-פז: יכול להיות שצריך לחשוב על הקמת גוף משותף.

שאול יהלום: אני זוכר שתמי אדרי אמרה: אני לא מסוגלת לבדוק ערעורים בזמן הזה, אני צריכה כך וכך ימים.

השופט מישאל חשין: אתם צריכים לקבוע אם יש ערעור או אין ערעור.

השופט מישאל חשין: אתם יכולים לקבל עצה מוועדת הבחירות המרכזית אם אתם זקוקים לזה אבל מי שמחוקק זה אתם.

השופט מישאל חשין: האם ועדת בחירות מרכזית כלשהי המליצה על 90 ימים או 60 ימים?

השופט מישאל חשין: אתם קבעתם את זה בעצמכם.

יובל שטייניץ: אני מתנגד.

יובל שטייניץ: ההחלטה פה היא מהותית.

יובל שטייניץ: אני רואה פה גם סיכויים אבל גם סיכונים.

יובל שטייניץ: 1.

יובל שטייניץ: קיצור משמעותי של תקופת הבחירות יכול לעודד חוסר יציבות פוליטי נוסף על מה שיש לנו.

יובל שטייניץ: 2.

יובל שטייניץ: השיטה בישראל היא לא כמו באנגליה.

יובל שטייניץ: לנו יש שיטה פרלמנטרית לא אזורית, זה מחייב פריימריס בתוך המפלגות לקביעת רשימות המועמדים.

יובל שטייניץ: זה לוקח פרק זמן מסוים.

יובל שטייניץ: אני לא אומר שאי-אפשר לקצר מ-90 ימים ל-70 ימים אבל אני חושש לקצר קיצור מכסימלי מבחינת ההחלטה בזמן ביצוע הבחירות.

יובל שטייניץ: יש פה תועלות אבל יש פה גם סכנות.

השופט מישאל חשין: כל המרבה בקיצוץ הרי זה משובח.

השופט מישאל חשין: אם יקצרו מ-90 ימים ל-70 גם זה טוב.

השופט מישאל חשין: עוד דבר אחד שנוגע לאיוש ועדות הקלפי.

השופט מישאל חשין: אני יודע שחבר-הכנסת מיקי איתן מתנגד לזה.

השופט מישאל חשין: תפקידי יושבי-ראש ועדת הקלפי מאויישים היום על-ידי נציגי המפלגות, אני חושב שהם צריכים להיות מאויישים על-ידי עובדי מדינה אובייקטיביים כשהמפלגות יכולות להיות משקיפות.

השופט מישאל חשין: מזכיר הקלפי יקבל כוח הכרעה ולא מצב שבו יש חילוקי דעות ואין לו חברות בקלפי.

השופט מישאל חשין: לא טוב שאנשי מפלגה יעשו דבר כזה.

השופט מישאל חשין: אני יודע שיש לזה התנגדות, יש לזה איזה נופך פוליטי ואני לא רוצה להתווכח.

השופט מישאל חשין: דבר אחרון.

השופט מישאל חשין: אני מבקש להרחיב את סמכותו של יושב-ראש ועדת הבחירות לגבי הוצאת צווי מניעה.

בנימין אלון: מה קיים ומה צריך להרחיב?

השופט מישאל חשין: כתבתי את זה ואני לא רוצה להרחיב.

השופט מישאל חשין: בסעיף 17ב לחוק התעמולה יש לי סמכות להוציא צווי מניעה בענין חוק התעמולה ובשני סעיפים של חוק הבחירות לכנסת.

השופט מישאל חשין: הייתי רוצה שיתנו לי כיושב-ראש ועדת הבחירות סמכות גם לענין הבחירות לכנסת למשל לגבי הסקרים.

השופט מישאל חשין: אני רוצה להוציא צו מניעה לסקר הזה ולא לתת חוות דעת.

השופט מישאל חשין: אם יש סקר, אחרי חצי שעה אני מטיל עליהם הוצאות או קנס.

בנימין אלון: איזו סמכות אתה רוצה – ספציפית, מוגבלת?

השופט מישאל חשין: לגבי עבירות בחוק הבחירות.

השופט מישאל חשין: למשל מודעות בקלפיות או תעמולה ביום הבחירות.

שאול יהלום: היום אין סמכות לגבי כל דבר?

שלמה שהם: יש סמכות מוגבלת.

השופט מישאל חשין: אין לי סמכות.

אופיר פינס-פז: בהצעת החוק ששלמה שהם הכין הוא התייחס גם לכך ונדון בזה.

אופיר פינס-פז: אני לא אצביע על זה היום.

שאול יהלום: צו מניעה נגד העתון שעושה סקר?

אופיר פינס-פז: כן.

השופט מישאל חשין: אם אנשים עוברים על החוק, מה, אשלח אותם למשטרה?

השופט מישאל חשין: סעיף 122(6) מדבר על תעמולה על-ידי קמיעות.

השופט מישאל חשין: לגבי הרשויות המקומיות זה אותו הדבר.

השופט מישאל חשין: אם כאיש פוליטי אתה לא רוצה לכתוב סעיף מסוים – אל תכתוב אותו אבל תרחיב את הסמכות כדי שיהיה לי מכשיר אפקטיבי לשלוח אנשים לבית האסורים, לקנוס אותם, להטיל עליהם הוצאות ולהוריד להם מימון מפלגות.

אופיר פינס-פז: אני רוצה להודות לך מאוד.

אופיר פינס-פז: נקיים דיון.

אופיר פינס-פז: אנחנו די ניחשנו מה השופט חשין עומד לומר ואני מפנה את תשומת לבכם לשתי הצעות החוק שניסח שלמה שהם.

אופיר פינס-פז: לא נצביע היום על ההצעות כי החברים אולי ירצו לשנות ובהצעות חוק שקשורות לבחירות צריך להגיע לקונסנסוס רחב.

בנימין אלון: אלה הצעות חוק של ועדה כך שהן עולות ישר בקריאה ראשונה ועכשיו הזמן לדון בהן.

אופיר פינס-פז: בבקשה, שלמה שהם.

שלמה שהם: הנושא הראשון המהותי ביותר מתוך ההצעות הללו הוא של סעיף 5 לחוק האוסר תעמולה ב-60 ימים.

שלמה שהם: היתה הצעה של השופט מצא לבטל את הסעיף, אולי השופט חשין מדבר על איזונים אחרים.

שלמה שהם: כרגע אני לא יכול למצוא דרך פרקטית ליצור איזונים כי ברור שהסעיף הזה ארכאי ולא מקיימים אותו ואני חושב שאין ויכוח על כך שצריך לבטל אותו.

יוסף לפיד: בחוק רשות השידור ניסו עקרונית לפתור את הבעיה.

יוסף לפיד: אני לא יודע אם זה קיים בערוץ השני.

יוסף לפיד: ברשות השידור יש סעיף שאומר שצריך לדאוג לאיזון על-ידי הבאת דעות שונות.

יוסף לפיד: אם היו מקיימים את זה, זה היה מופיע גם פה.

שלמה שהם: לא כתבתי את זה בהצעה.

שלמה שהם: חשבנו לכתוב סעיף גדול נחמד ויפה של איזון הוגן וכו' ולהשאיר סמכות ליושב-ראש ועדת הבחירות אבל אני חושב שאנחנו מכניסים אותו לאותו לופ שהיה קודם.

שלמה שהם: הרי כשהיה סעיף שאסר את זה יושב-ראש ועדת הבחירות לא טיפל בזה וכולם עברו על החוק.

שלמה שהם: אם הסעיף הוא ארכאי נאמר שאנחנו מבטלים אותו ונראה מה קורה במערכת בחירות אחת.

השופט מישאל חשין: הקטנים יסבלו, הם לא יופיעו בשידורים כי הם לא מעניינים את הציבור.

אופיר פינס-פז: אתה צודק אם היה מדובר בשיטת הבחירה הישירה אבל בשיטת הבחירה הפרלמנטרית זה לא כך.

אופיר פינס-פז: יכול להיות שבשלב הראשון לא כדאי לבטל את הסעיף באופן מוחלט אלא לצמצם אותו.

שלמה שהם: בחוק רשות השידור יש לנו את סעיף 15 לחוק בחירות דרכי תעמולה.

אופיר פינס-פז: תעשו השוואה לפחות בחקיקה.

שלמה שהם: הנושא של ההתראה ושל השלטים.

שלמה שהם: השופט חשין אמר דבר נכון, אם אנחנו רוצים התאמה של הסעיף הזה למציאות הזורמת בזמן בחירות לא יעלה על הדעת שתלך לחפש את האדם שתלה את השלט ותיתן לו התראה לפני שאתה מפעיל את הסעיף.

שלמה שהם: הוספנו סעיף שאוטומטית מאפשר את חיוב המפלגות לגבי העלות של הסרת השלטים.

שלמה שהם: נושא נוסף קשור לסעיף 12(ב) שנוגע לסקר, לפי הנוסח שלכם זה סעיף 2.

שלמה שהם: סברתי שההערה היתה רק ליום הבחירות עצמו, אני מקבל שזה יכול להיות יותר מיום אחד.

שלמה שהם: זה ענין ערכי והוועדה צריכה להחליט בו בשאלה כמה זמן אתם אוסרים את זה.

שלמה שהם: יש היגיון רב בעצם האיסור כי אנחנו יודעים שלסקרים יש השפעה.

שאול יהלום: בהנחה שהסקרים אמינים, למה זה שלילי?

שלמה שהם: אני לא מציע לאסור את הסקרים אבל כאשר הם נעשים בסמוך כל כך ליום הבחירות, כאשר ההשפעה שלהם היא לא מבוטלת, כאשר עלול להיות מצב של שימוש בהם לרעה הרי לקראת יום הבחירות עוצמת האינטרס הולכת וגוברת עד כדי כך שלמרות שהם אנשים כשרים וישרים הם יכולים להיות מסונוורים ולפרסם סקרים שהם לא בדיוק מה שנאמרו, כולל סקרים מוזמנים.

שלמה שהם: מבחינת האיזונים של חופש הביטוי וההשפעה צריך לצמצם את זה למספר ימים.

שלמה שהם: הנושא הבא נוגע לצווי המניעה.

שלמה שהם: סברנו שאין חשש גדול בכך שנאפשר הוצאת צווי מניעה על-ידי יושב-ראש ועדת הבחירות המרכזית שעד היום הוא שופט בית-המשפט העליון.

שלמה שהם: אנחנו לא יודעים מה יהיה בעתיד, יש סעיפים שמצריכים טיפול מיידי, הדברים נעשים תמיד תוך כדי תנועה ומהר ולכן זה הגיוני.

יצחק כהן: מה רע במצב הקיים?

שלמה שהם: למשל יש סיטואציה בזמן בחירות שיושב-ראש ועדת הבחירות רוצה לעצור אותה מייד, אין לו סמכות להוציא מייד צו מניעה.

יובל שטייניץ: מה תעשה אם יפרסמו סקר באינטרנט או ב-CNN או ב-BBC על מצב הבחירות בישראל והתקשורת פה תרצה לשחזר את זה?

יוסף לפיד: אם אתה עושה את זה לא נגד פרסום הסקר אלא נגד עריכת הסקרים אתה יכול למנוע זאת.

שאול יהלום: תאסור על האזרח להשיב?

שלמה שהם: האיסור הוא על פרסום הסקר, כיוון שיש גם צווי מניעה אפשר לצוות לאסור את הפרסום.

שלמה שהם: מה שאנחנו לא שולטים עליו – לא שולטים עליו, אבל יש דברים שאפשר לשלוט עליהם.

השופט מישאל חשין: איך ה-CNN עובד, בכבלים?

השופט מישאל חשין: אתה לא יכול לאסור בכבלים?

יוסף לפיד: לא, כי ה-CNN יושב על הכבל 24 שעות.

יוסף לפיד: המפעילים הישראלים לא יודעים באיזו שניה ה-CNN ישדר תוצאות של סקר.

יובל שטייניץ: יש לוויין, יש אינטרנט.

יוסף לפיד: את הסקר עורכים משרדים.

יוסף לפיד: אם תאמר שעריכת סקר היא עבירה פלילית אז אף משרד לא יעסוק בעריכת הסקר.

יוסף לפיד: אני לא מדבר על האיש שמצביע אלא על האיש שעורך את הטופס.

יובל שטייניץ: לכן זה יכול להיות רק ביום הבחירות וביום שלפניו.

שלמה שהם: ההצעה האחרונה מאפשרת ליושב-ראש ועדת הבחירות המרכזית להטיל הוצאות על מתדיינים בפניו.

שלמה שהם: יש בזה היגיון רב כי אנשים מנצלים את ההליך הזה כדי להשיג פרסומת.

שלמה שהם: הוא לא מטיל הוצאות על כולם, הוא יכול להחליט שבמקרים קנטרניים וקיצוניים הוא מטיל עליהם את ההוצאות.

אופיר פינס-פז: חברת-הכנסת קולט אביטל תציע את הצעת החוק שלה שעברה בקריאה טרומית במליאה וצריך להכין אותה לקריאה ראשונה.

אופיר פינס-פז: נקיים דיון משולב.

קולט אביטל: אנחנו מודעים לתופעות של שימוש לרעה בכספי ציבור על-ידי מפלגות לוויין או מפלגות פיקטיביות.

קולט אביטל: השופט חשין התייחס לנושא של השידורים ברדיו ובטלוויזיה ולעלויות וגם העלית הצעה שמפלגות תחוייבנה לשלם.

קולט אביטל: ערכתי בדיקה של המצב הקיים והתברר שכל אחת מן המפלגות שמשתתפת בבחירות זכאית ל-20 דקות שידור בטלוויזיה ולעוד 50 דקות שידור ברדיו.

תמי אדרי: 12 דקות ועוד 6 דקות לחבר כנסת.

קולט אביטל: הגעתי למסקנה שעל חשבון משלם המסים כל מפלגה משתמשת בכ-2 מיליון שקל לשידורים.

אופיר פינס-פז: יש הצעה של השופט חשין, שלא נכנסה להצעת החוק הזאת, שנתחיל לשלם על השידורים האלה.

אופיר פינס-פז: הייתי בדיונים של השופט על הערוץ השני ותדעו שמבחינה משפטית הענין הזה ממש לא פשוט.

אופיר פינס-פז: אני צופה שלא ירחק היום שיבוא שופט ויחייב לשלם.

יוסף לפיד: כשעוד חבר-הכנסת רובינשטיין היה יושב-ראש הוועדה דנו בהצעה שלי להגביל בכלל את האפשרות להגיש רשימות על-ידי הגדלת מספר החתימות, או על-ידי הגדלת הפיקדון.

יוסף לפיד: איפה זה נעצר?

קולט אביטל: הצעת החוק שלי היא שמפלגה שנרשמת תצטרך להפקיד פיקדון לצורך שידורי התעמולה.

קולט אביטל: אם בסופו של דבר מסתבר שהיא לא השתתפה בבחירות והיא מפלגה פיקטיבית – היא תחויב לשלם על השידורים וכך לא תנצל את כספנו לרעה.

קולט אביטל: ב"מממ" עשו עבודה והתברר שהפיקדון קיים לגבי מפלגות או אישים, הוא לא קיים לגבי שידורי תעמולה.

קולט אביטל: אני חושבת שברוב מדינות העולם משלמים על שידורי תעמולה וזה לא בחינם כמו אצלנו.

קולט אביטל: יכול להיות שההצעה שלי מרחיקת לכת משום שהיא מתכוונת לכל המפלגות ומפלגות קטנות לא יכולות להפקיד את הכסף.

קולט אביטל: אני מציעה להחיל את הפיקדון על מפלגות שברגע האחרון מחליטות לפרוש מהמירוץ משום שהן ניצלו את זה לרעה רק לצורך תעמולה.

בנימין אלון: זה לא מופיע בהצעת החוק שלך.

יובל שטייניץ: ואם מפלגה לא פרשה אלא רק הורידה פרופיל ביום האחרון וקראה למצביעים לא להצביע בעדה אבל הפתק שלה נמצא?

יובל שטייניץ: זה צריך להיות קריטריון יותר מוצק, למשל, מפלגות שלא נכנסו.

אופיר פינס-פז: אני פותח את הדיון.

אופיר פינס-פז: בבקשה,חבר-הכנסת שאול יהלום.

שאול יהלום: מאחר שהדיון משולב משפט אחד להצעת החוק של חברת-הכנסת קולט אביטל.

שאול יהלום: לגבי מפלגות ותיקות צריך להמשיך בהסדר הקיים.

שאול יהלום: לגבי מפלגות חדשות אפשר לחשוב על ההצעה שלך כי לפעמים זה נעשה בכנות.

שאול יהלום: אם אדם הגיש את עצמו כמועמד לראשות ממשלה וברגע האחרון הוריד את מועמדותו הרי הדמוקרטיה מעוניינת שלאזרח יהיו כמה שפחות אלטרנטיבות כדי שהוא יוכל להכריע ביניהן.

שאול יהלום: אם את קונסת הוא לא ירד.

קולט אביטל: אנחנו לא מדברים פה על ראשות ממשלה, אנחנו מדברים פה על מפלגות.

שאול יהלום: יכול להיות שמחר תהיה בימין מפלגה קיקיונית.

תמי אדרי: הדוגמה האמיתית היא של בא-גד שהתפטר יום לפני הבחירות.

שאול יהלום: נניח שמחר בני אלון משכנע את בא-גד ואומר לו: נפצל את כוחות הימין וכל מה שכרוך בזה.

שאול יהלום: הרי האזרח רוצה שלא יהיה בזבוז.

שאול יהלום: צריך לבדוק את כל האיזונים וזה לא כל כך פשוט.

שאול יהלום: להצעותיו של כבוד השופט חשין שתי הערות.

שאול יהלום: דבר ראשון ליום השבתון.

שאול יהלום: קיימנו דיונים שבהם הוחלט על ימים שלא יהיו שבתון כמו בבחירות לרשויות המוניציפליות.

שאול יהלום: אז בא אלינו אהוד שיל"ת בבכי גדול ואמר: אין שום אפשרות להשתמש באולמות, זו קטסטרופה, ההתארגנות בבתי-הספר היא מסודרת ובכל ישוב ולו הקטן ביותר יש בית-ספר, לא צריך לקבל הסכמה מכל בעל אולם שיעשה טובה, מי יודע איזה עובדים מסתובבים מסביב, יכול להיות שהם משפיעים ובסופו של דבר זה נוגד את טוהר הבחירות.

שאול יהלום: אני חושב על מצב שבו הבחירות לא תתקיימנה במשך יום שלם.

שאול יהלום: נקיים אותן בבתי-הספר אבל משעה 3 אחר-הצהרים.

שאול יהלום: מאחר שמ-3 עד 10 בלילה העומס יהיה כפול נכפיל גם את מספר הקלפיות על-פי הצורך.

שאול יהלום: בצורה כזאת בבתי-הספר לומדים עד שעה 2, האנשים עובדים באותו יום כמו ביום שישי ואין יום שבתון לנושא הזה.

שאול יהלום: אם ההצבעה תהיה מ-3 אחר הצהרים עד 10 בלילה זה יחסוך את המיליארד ויתן פתרון לענין.

שאול יהלום: בענין הסקרים.

שאול יהלום: אתם אומרים שזה משפיע.

שאול יהלום: אני אומר שטוב מאוד שזה משפיע.

אופיר פינס-פז: מדובר על סקרים שקריים.

שאול יהלום: השופט אומר שהוא רוצה להוציא צווי מניעה על כל הסקרים, הרי הוא לא יודע איזה סקר הוא שקרי ואיזה סקר הוא לא שקרי, הוא לא יכול להוציא מחר צו מניעה נגד סקר שקרי, עדיין אין מכונת אמת, הוא נגד סקרים בכלל.

שאול יהלום: נניח שהסקרים אמינים, טוב מאוד שאני יודע מה קורה, לפני שאני בוחר אני רוצה לדעת מה המצב, שבוע מראש אני רוצה לדעת את הדברים, לדעת את האינפורמציה.

שאול יהלום: מצד אחר, ספק אם אפשר למנוע סקרים כי יש CNN ואינטרנט.

שאול יהלום: מכיוון אחר חשוב לדעת מה המצב עד שבוע לפני הבחירות, זה חלק ממחשבותיו הדמוקרטיות.

שאול יהלום: מדוע ועדת הבחירות לא תערוך חמישה סקרים עד שבועיים לפני הבחירות?

בנימין אלון: שוועדת הבחירות תממן סקרים חודשיים.

שאול יהלום: בצורה כזאת אתה מנטרל את כל השקרנים ואת כל התעמולה השקרית, האזרח יודע את האמת.

אופיר פינס-פז: חבר-הכנסת טומי לפיד, בבקשה.

יוסף לפיד: אני נגד ביטול הסקרים ואני לא מצטרף לרעיון הביזארי שלך.

יוסף לפיד: אני חושב שלא נכון ליצור כלים מלאכותיים למניעת ידיעה של האמת מן הציבור, זה תהליך אנטי דמוקרטי מעיקרו.

אופיר פינס-פז: הבעיה היא לא עם הסקרים המסודרים שמכינים מכוני מחקר, הבעיה היא עם סקר שאיננו סקר וזה רק השם והכותרת.

יוסף לפיד: הואיל ובאותו רגע ובו במקום אי-אפשר לבחון אם הסקר אמיתי, או שקר אמיתי, השאלה היא אם לאסור את כל הסקרים, או לא.

יוסף לפיד: אני יודע שבצרפת ואני חושב שגם בגרמניה יש איזו שהיא הגבלה.

יוסף לפיד: אינסטינקטיבית אנחנו צריכים להתנגד להסתרת מידע מן הציבור וזה מידע, זו אינפורמציה.

יוסף לפיד: לכן אני מתנגד לזה.

יוסף לפיד: אני מצדד מאוד בביטול 60 הימים, הרעיון האבסורדי הזה.

יוסף לפיד: זו שארית מהתקופה שבה אסור היה להעלות על המרקע פניו של מועמד ואז צילמו את הנעליים של בגין ואת הפנים של מובארכ כשהם נפגשו.

יוסף לפיד: השאירו את זה מאז וצריך למחוק את זה, בלי שום ספק.

יוסף לפיד: אני מציע לך, חבר-הכנסת פינס, שתהיה מעשי בענין קיצור הבחירות, זה חלק חשוב מההצעות של השופט חשין.

יוסף לפיד: אם לא תמנה מכאניזם לבדוק את הנושא הזה, זה יישאר עד לבחירות הבאות כמות שהוא.

יוסף לפיד: אם היום יוחלט מה לעשות אולי ישתנה המצב.

יוסף לפיד: אני בעד הצעת החוק של חברת-הכנסת קולט אביטל ובעד הרחבתה.

יוסף לפיד: אדוני השופט, קנסות מעניינים את המפלגות כקליפת השום.

יוסף לפיד: מה הן אומרות?

יוסף לפיד: הדבר הכי חשוב הוא לנצח בשבוע הבא, אחריי המבול, אני כבר אהיה ראש ממשלה ואדאג לשינוי החוק כדי שישלמו למפלגות את החובות שלהן.

יוסף לפיד: בכל פעם עשו את זה ויעשו את זה גם הפעם.

יוסף לפיד: מרצ היא מפלגה שאוהבת לדבר תמיד על איכות הסביבה, המפלגה שלכלכה את הסביבה ללא רחמים היתה מרצ.

יוסף לפיד: קודם צריך לזכות בבחירות ואחר-כך צריך לדבר על איכות הסביבה.

יוסף לפיד: מה שיכול להגביל את התופעה שאת מדברת עליה הוא להגדיל את מספר החתימות שצריכות מפלגות שלא היו קיימות לאסוף בשביל להיכנס למערכת.

יוסף לפיד: אם מפלגה גדולה רוצה להקים מפלגת לוויין כדי לגנוב קולות רוסיים מהמפלגות הרוסיות העובדה שהיא צריכה להפקיד 50,000 שקל, או 100,000 שקל לא מעניינת אותה, אבל אם היא צריכה לאסוף 50,000 חתימות כדי להוכיח שזה A GENUINE ARTICLE אז יש לה בעיה.

יוסף לפיד: אם יש יצרן נקניקיות שרוצה לפרסם את הנקניקיות שלו, תעשה חשבון כמה עולה תעמולת בחירות ותראה שזה זול לעומת קמפיין של הנקניקיות.

יוסף לפיד: לכן הכסף לא משחק פה תפקיד.

אופיר פינס-פז: בבקשה, חבר-הכנסת בני אלון.

בנימין אלון: סעיף 5 לחוק הבחירות, הדבר הראשון שמציע לנו השופט חשין, הוא דבר טוב וצריך להיות גורף.

בנימין אלון: נקבל שזה 60 יום ונפסיק עם האיסור על תשדירי רדיו וטלוויזיה, אי-אפשר לתכן את זה.

בנימין אלון: אני לא חושש כאן לגבי המפלגות הקטנות כי דווקא הן תדענה להיות יצירתיות, ליצור גימיקים ולהיכנס לשידור, לפעמים הן יותר טובות בזה מאשר הכוחות הממוסדים.

בנימין אלון: זה לא יפגע בדמוקרטיה ובשוויון של אפשרות ההתמודדות.

בנימין אלון: לגבי סעיף 2 הנוגע לסקרים, זה דבר טוב.

בנימין אלון: אני מציע שבוע, לא רק יום אחד.

בנימין אלון: גם המפלגות הקטנות ייהנו מזה כי הן הניזוקות הגדולות ביותר.

בנימין אלון: כאשר סקר מראה שספק אם מפלגה עוברת את אחוז החסימה הרבה מצביעים אומרים: למה לי לקחת סיכון.

שאול יהלום: טוב מאוד שאתה יודע את זה.

בנימין אלון: סקרים, גם אלה שמכונים מדעיים, לא נכונים, הכוח שלהם הוא רק בהתמדתם על ציר זמן ארוך, זה תלוי במצבי רוח, בפיגוע ובאלף ואחד דברים.

שאול יהלום: כמעט שלא קרה שסקר אמר שמפלגה לא עוברת את אחוז החסימה והמפלגה כן עברה את אחוז החסימה.

בנימין אלון: קרה גם קרה, אראה לך רשימות.

נחמה רונן: זה קרה עם צומת ב-1988 עם סקר של מינה צמח.

בנימין אלון: אני בעד ההצעה לגבי הסקרים והייתי מרחיב את זה.

בנימין אלון: אם אפשר לקבל נתונים במשך שבוע או יותר.

בנימין אלון: לגבי ענין הסמכות.

בנימין אלון: הסעיף מופיע בחוק דרכי תעמולה.

בנימין אלון: אתה מדבר רק על חוק דרכי תעמולה ולא על חוק הבחירות?

השופט מישאל חשין: ברגע שמוחקים את הסעיף הזה הוא נשאר בחוק הבחירות.

השופט מישאל חשין: זו שאלה של טכניקה.

השופט מישאל חשין: כתוב: סעיף 122(6) של חוק הבחירות.

שלמה שהם: ברגע שאתה מוחק את סעיף 122(6) נשאר "חוק זה".

בנימין אלון: הבנתי.

בנימין אלון: אני מבקש פסק זמן לעיין בחוק, לראות איזה סעיפים והאם אין השלכות לא דמוקרטיות למתן סמכות ליושב-ראש אחד שיכולה להיות קריטית כי אז הוא יכול לעצור מהלך מסוים שיכול להשפיע רבות.

אופיר פינס-פז: אתה יכול להגיד שזה יהיה בהתייעצות עם הסגנים.

בנימין אלון: לגבי הסעיף של הטלת הוצאות זה מאוד הוגן.

בנימין אלון: יש עמותות ואזרחים קנטרניים שמרוויחים פרסום ואין אפשרות להטיל עליהם שום סנקציה של הוצאות כספיות.

בנימין אלון: זה מטריח את הממסד, זה צעד מאוד הגיוני.

השופט מישאל חשין: יש לי הוצאה לפועל?

השופט מישאל חשין: אני יכול להטיל הוצאות וגמרנו, מי יבצע את זה?

השופט מישאל חשין: צריך לכתוב שתהיה הוצאה לפועל.

בנימין אלון: לגבי החוק של חברת-הכנסת קולט אביטל.

בנימין אלון: זה בפירוש פוגע במפלגות קטנות.

בנימין אלון: את מציעה פיקדון של 500,000 שקל.

בנימין אלון: יש יוזמות אמיתיות של מפלגות מן השטח והן יכולות להגיע אחרי זה להרבה מנדטים אבל הן מתחילות עם אפס.

בנימין אלון: בגלל הענין של שוויון ההזדמנויות זה נידון בוועדת החוקה.

אופיר פינס-פז: יכול להיות שמפלגות מבוססות צריכות לתת פיקדון יותר גדול.

בנימין אלון: אני מבין את מה שאת רוצה אבל זה מסוג החקיקות שרוצות לעזור במשהו מסוים אבל יכולות להפריע בהרבה דברים אחרים.

בנימין אלון: אני רגיש לקביעת גובה הפיקדון כי יש המון הפרעות למפלגות קטנות שמנסות להתחיל.

יוסף לפיד: מה עם הגדלת מספר החתימות?

אופיר פינס-פז: הצעת החוק אומרת מה שאמרת קודם.

אופיר פינס-פז: אם אני מפעל נקניקיות אני מקבל 10 דקות, זה שווה לי הרבה כסף.

אופיר פינס-פז: אפילו אם אני מועצת יש"ע שווה לי לפרסם אותה ב-10 דקות.

יוסף לפיד: הוא בכלל לא רצה להיות חבר כנסת, הוא רצה למכור נקניקיות.

קולט אביטל: השאלה היא אם למתן בכיוון הכספי ולהוריד את הקנס, או להוריד מפלגה שלא רצה עד הסוף.

בנימין אלון: אפשר להגיד שמי שפרש ישלם את כל זמן השידור.

בנימין אלון: אם זה פיקטיבי והוא לא יוכל להסביר למה הוא פרש – שישלם.

קולט אביטל: מקובל עלי.

יוסף לפיד: אני אומר לך שקמפיין של נקניקיות עולה מיליון דולר והרבה יותר זול לעשות את זה בדרך הזאת.

אופיר פינס-פז: זה לפחות ימנע מפלגות מטעם.

יוסף לפיד: לא כדאי למפלגה גדולה לתת 500,000 שקל למפלגה קטנה שתשבש את הקונקורנט?

אופיר פינס-פז: חברת-הכנסת נחמה רונן, בבקשה.

נחמה רונן: אני מתחילה מהסיפא של דבריו של חבר-הכנסת אלון.

נחמה רונן: בזכות הדמוקרטיה אני מוכנה לספוג את החריג שמנהל מפעל נקניקיות יעשה שימוש ציני בזמן שידור כדי לאפשר להרבה גופים קטנים שלוקח להם זמן להיכנס לכנסת, בייחוד שמחזירים את שיטת הבחירות הקודמת.

נחמה רונן: גוף חדש שהוא קטן קשה לו מאוד להתמודד עם הענקים הגדולים וזה תהליך של שנים עד שהוא מצליח לבסס את עצמו כגוף לא קיקיוני.

קולט אביטל: אם הוא לא פורש לא נקנוס אותו.

נחמה רונן: גם אותו מנהל מפעל נקניקיות יכול לא לפרוש.

נחמה רונן: הוא יעשה לעצמו קמפיין, הוא לא יפרוש, תהיה האות "פ" של פיקאנטי ונגמר הסיפור.

נחמה רונן: פה אנחנו יכולים לעשות עוול גדול בנושא השוויון וביכולת ההתארגנות של גופים שאינם שייכים למערכות הגדולות.

נחמה רונן: אנחנו לא צריכים למנוע את זה.

נחמה רונן: מי שרוצה להציג מועמדות לכנסת אנחנו צריכים לאפשר לו לעשות זאת.

נחמה רונן: חבר-הכנסת טומי לפיד, העלית את ענין החתימות.

נחמה רונן: אני חושבת שאין פה חילוקי דעות לגבי יושרו של בני בגין – אמנם זה היה לראשות הממשלה אבל אפשר להשליך זאת גם על בחירות לכנסת – בעיניי היה מאוד ראוי שהוא יציג את המועמדות שלו אבל לא היה לו פשוט לגייס את 50,000 החתימות.

נחמה רונן: מפלגה חדשה שקמה יכול להיות שהיא תעבור את 1.5% החסימה אבל האופרציה של איסוף 50,000 חתימות קשה לגופים קטנים.

נחמה רונן: אסור לנו למנוע מאותם גופים להתמודד התמודדות שווה.

אופיר פינס-פז: צריך לחשוב על האיזונים.

אופיר פינס-פז: יש אין-סוף רשימות קיקיוניות ואת אומרת שזה מחיר הדמוקרטיה.

אופיר פינס-פז: אני לא בטוח בזה.

אופיר פינס-פז: אנחנו נותנים 10 דקות ויכול להיות שמישהו משתמש בזה שימוש קוריוזי.

נחמה רונן: מי יחליט?

אופיר פינס-פז: אנחנו נחליט.

אופיר פינס-פז: יש שתי אפשרויות: או לבטל את 10 הדקות וניתן אותן רק למפלגות קיימות; או שמישהו ישלם.

אופיר פינס-פז: צריך לעשות משהו.

יוסף לפיד: הם מגשימים את האימרה של וארהול שכל אדם יהיה מפורסם 10 דקות.

יוסף לפיד: בזה שהוא אוסף 1,500 חתימות הוא יהיה חבר באיזה CLUB ואז 10 דקות הוא יכול להופיע בטלוויזיה.

נחמה רונן: מה ההבדל בין פנינה רוזנבלום שכמעט עברה את אחוז החסימה, לבין אותו בעל מפעל פיקאנטי שאולי גם הוא היה מקבל כך וכך קולות?

נחמה רונן: אתה אף פעם לא יודע מה יקרה עד הסוף.

יוסף לפיד: אני רוצה להעמיד מחסום כדי שאנשים לא רציניים לא ייכנסו לזה.

קולט אביטל: אם המפלגה הפיקטיבית תרוץ עד הסוף, המפלגה שמקימה אותה תצטרך לחשוב שהיא מפצלת כוחות.

אופיר פינס-פז: בבקשה, מר אהוד שיל"ת.

עו"ד אהוד שיל"ת: הלב נוטה לאפשר לכל אחד להתמודד לפי האימרה הידועה: באמריקה כל אחד יכול להיות נשיא אבל צריך איזה שהן מגבלות.

עו"ד אהוד שיל"ת: אני לא חושב שהמגבלה צריכה לנוע בין שהוא עצר את עצמו לפני הבחירות והודיע שהוא פורש, או מצד אחר שהוא עבר את אחוז החסימה וקיבל מנדט בכנסת.

עו"ד אהוד שיל"ת: המגבלה יכולה להיות בכמה מבחנים באמצע.

עו"ד אהוד שיל"ת: למשל בחוק המימון לרשויות המקומיות, אם הוא קיבל קולות שהם יותר מחצי מנדט, הוא זכאי לחלק מהמימון, ל-60%.

עו"ד אהוד שיל"ת: אפשר לעשות את זה גם פה.

עו"ד אהוד שיל"ת: הפיקדון צריך להיות בסכום משמעותי אבל לא סכום בשמים שימנע מאנשים להתמודד.

עו"ד אהוד שיל"ת: ההחזרה של הערבון או החילוט לקופת המדינה לא צריכים להיקבע רק אם הוא עבר מנדט, אפשר לקבוע משהו יותר נמוך.

אופיר פינס-פז: זו הערה מאוד קונסטרוקטיבית.

עו"ד אהוד שיל"ת: חברת-הכנסת רונן, להערה על פנינה רוזנבלום, היא היתה מקבלת חזרה את הפיקדון הזה.

עו"ד אהוד שיל"ת: באיזונים האלה אפשר לדון בוועדה.

אופיר פינס-פז: זו נוסחה מעניינת, מי שמכיר אותה היא פועלת ברשויות המקומיות.

קולט אביטל: אני צריכה לצאת.

קולט אביטל: האם אתה מצביע?

בנימין אלון: אתה מצביע היום על ההצעה הטרומית?

אופיר פינס-פז: כן, למה לא? בבקשה, מר שופמן.

עו"ד יהושע שופמן: כל אחד מהנושאים פה שווה דיון הרבה יותר מעמיק.

עו"ד יהושע שופמן: סעיף 5 לחוק דרכי תעמולה הוא בעייתי אבל חייבים לדבר על נושא השידורים כמכלול.

עו"ד יהושע שופמן: בחוק הרשות השניה יש איסור בחקיקה ראשית על תעמולה מפלגתית.

עו"ד יהושע שופמן: אם נבטל את הסעיף האיסור יישאר שם.

עו"ד יהושע שופמן: עדיין אנחנו צריכים לשאול האם אפשר לקנות זמן שידור.

עו"ד יהושע שופמן: הנושא של האיזון מופיע במעורפל בחוק רשות השידור, בחוק הרשות השניה הוא מופיע בצורה יותר מפורשת.

עו"ד יהושע שופמן: במקרה שיש הפרה בוטה של האיזון ערב בחירות, יושב-ראש ועדת הבחירות יוכל להוציא צווי מניעה כאשר יש חריגה בגודלה של מודעה, אבל כאשר יש תעמולה בוטה עבור מפלגה מסוימת וחסימת הדרך למפלגה אחרת יושב-ראש ועדת הבחירות לא יוכל להפעיל שום סמכות ולא להתערב.

בנימין אלון: הוא עשה את זה לערוץ 7.

עו"ד יהושע שופמן: בגלל שהחוק קיים.

עו"ד יהושע שופמן: אם מבטלים את הסעיף – לא שהסעיף הוא מוצלח – זה אומר שגם במקרים הכי בוטים של העדר הגינות והעדר איזון הם יהיו מחוץ לתחום ליושב-ראש ועדת הבחירות, הוא יוכל להתערב בקטנות, בפלריגים, אבל לא בדברים האמיתיים.

עו"ד יהושע שופמן: צריך לחשוב כמכלול על נושא השידורים והאם משלמים על זמן שידור.

עו"ד יהושע שופמן: להצעה של חברת-הכנסת אביטל.

עו"ד יהושע שופמן: אם קונים את זמן השידור, כפי שהציע השופט חשין, אולי זה ייתר את ההצעה הזאת.

עו"ד יהושע שופמן: יש אפשרות שמפלגה תגיד: אין לנו סכומים כאלה, אנחנו לא יכולים לסכן חצי מיליון שקל ואנחנו מוותרים על חלק מזמן השידור ונקבל חלק אחר.

עו"ד יהושע שופמן: יש הרבה דברים שצריך לשקול אותם ביחד וההצעה כפי שהיא עומדת היא בעייתית.

השופט מישאל חשין: אם ייאמר "איזונים", זה עונה על סעיף 5.

עו"ד יהושע שופמן: כן אבל אם אנחנו מבטלים את זה יקרה כמו במדינות אחרות כל אחד יקנה זמן כפי שזה בבחירות המקומיות ברדיו המקומי.

עו"ד יהושע שופמן: יש הסדר מפורש וכל אחד יכול לקנות את הזמן שהוא רוצה ובלבד שיש גישה שווה לכולם.

עו"ד יהושע שופמן: לדעתי, הנושא הזה הרבה יותר מורכב מאשר ביטול סעיף 5.

עו"ד יהושע שופמן: בנושא הסקרים יש כמה דוגמאות בעולם.

עו"ד יהושע שופמן: ייתכן שצריך לחשוב לא על איסור אלא על שקיפות ומי שמפרסם סקר צריך לציין כמה אנשים הוא סקר וכדומה.

עו"ד יהושע שופמן: הניסוח שמופיע פה לא יאסור על מה שהופיע באתר האינטרנט של "מעריב" כי לא מדובר בסקר והוא גם לא התיימר להיות סקר, הוא התיימר להיות משאל לא מדעי.

עו"ד יהושע שופמן: אפשר גם לפרסם תחזיות של קוראים בקפה אבל זה בוודאי לא סקר.

אופיר פינס-פז: אלה שהם כאילו סקרים מטעים את הציבור אבל יש ציבור שלא מבין את הדקויות ואומר: זה סקר.

יוסף לפיד: יש גם הורוסקופים, אז תאסור את ההורוסקופים?

אופיר פינס-פז: אבל ההורוסקופ אומר שהוא רק הורוסקופ.

עו"ד יהושע שופמן: לכן אני מדבר על שקיפות.

עו"ד יהושע שופמן: לנושא של הרחבת סמכותו של יושב-ראש ועדת הבחירות בכל חוק הבחירות.

עו"ד יהושע שופמן: הסעיף הזה תוקן ערב הבחירות האחרונות.

עו"ד יהושע שופמן: אנחנו הצענו לשקול הרחבה יותר גדולה והיה חשש שזה יציף את יושב-ראש ועדת הבחירות בהרבה בקשות מכל רחבי הארץ.

עו"ד יהושע שופמן: אני מזכיר לכם שיש סעיפים שאומרים: המפריע למהלך של אסיפת תעמולה, המלכלך מודעה בענייני בחירות וכו'.

עו"ד יהושע שופמן: כל מי שמלכלך מודעת בחירות יטען שזה היריב שלו ויבוא אל יושב-ראש ועדת הבחירות.

עו"ד יהושע שופמן: באופן עקרוני אין כאן בעיה אבל צריך לחשוב על הצד המעשי.

עו"ד יהושע שופמן: ערב הבחירות השיקול המעשי הוא זה שהביא לכך שאפילו לא שמנו את זה על השולחן כי היה חשש שהעיסוק בנושאים האלה בכל רחבי הארץ, גם בבחירות לכנסת וגם בבחירות לרשויות המקומיות, זה דבר בלתי אחראי.

אופיר פינס-פז: אחרת החוק הופך לאות מתה.

עו"ד יהושע שופמן: יש לזה גם חסרונות של הסמכה של ועדות אזוריות, שזה שופט, ואולי גם זה לא טוב.

השופט מישאל חשין: אולי אפשר להקנות שיקול דעת ליושב-ראש ועדת הבחירות שלא להכריע בנושאים שהוא חושב שהם לא ראויים להכריע בהם.

השופט מישאל חשין: אם אני קורא שהתלונה היא על כך שלכלכו מודעת בחירות מסוימת, אני אומר: אני לא רוצה לדון בזה.

שאול יהלום: או להטיל את זה על יושב-ראש ועדת הבחירות האזורית.

עו"ד יהושע שופמן: לגבי ההוצאות אין שום בעיה רק שצריך לכתוב לטובת מי זה הולך, לטובת המדינה.

עו"ד יהושע שופמן: לגבי הנושא של השילוט, אי-אפשר לכתוב בחוק: ההוצאות יקוזזו, לא כותבים דבר כזה בפועל סביל.

עו"ד יהושע שופמן: צריך להיות הליך.

עו"ד יהושע שופמן: אני מתאר לעצמי שאי-אפשר לפגוע בקניין ובמימון מפלגות בהליך אוטומטי.

אופיר פינס-פז: בוודאי שלא, לא נסכים לזה.

אופיר פינס-פז: זה גם גורף בצורה היסטרית.

אופיר פינס-פז: השופט דיבר על המודעות בצדי הדרכים, פה זה על כל מודעה.

עו"ד יהושע שופמן: אני רוצה להזכיר שכאשר הבחירות מתקיימות במועדן אין לנו לא 60 ימים ולא 90 ימים.

עו"ד יהושע שופמן: בארצות-הברית הבחירות לנשיא הן במשך שנה.

עו"ד יהושע שופמן: כשהבחירות אצלנו במועדן התעמולה מתנהלת כל השנה, הבעיה מתעוררת כאשר הבחירות אינן צפויות ואז ממילא יש חוק פיזור הכנסת והיא קובעת את המועד.

עו"ד יהושע שופמן: אם זה בגלל אי-אמון, נצטרך לנסות לצמצם את המועד.

אופיר פינס-פז: גב' דפנה הולץ, היועצת המשפטית של מרצ, בבקשה.

עו"ד דפנה הולץ: כמה הערות.

עו"ד דפנה הולץ: דעתי אינה נוחה עם הרעיון של מניעת סקרים, בוודאי ההצעות שעלו כאן לגבי שבוע.

עו"ד דפנה הולץ: הכוונה היא לאזן את האינטרס של חופש המידע שחשוב בימים שלפני הבחירות כי הבוחר מכוון לפי זה את צעדיו.

עו"ד דפנה הולץ: הראיה, הרבה מאזרחי המדינה פותחים את העתונים באותו שבוע ודבר ראשון שהם עושים הם קוראים את הסקרים.

עו"ד דפנה הולץ: הענין והאנרגיות שמשקיע כל בוחר דווקא בקריאת החומר הזה חייבים לקחת אותם בחשבון, אחרת שופכים את התינוק עם המים: מרוב רצון למנוע את המניפולציה עושים איזון אינטרסים שמונע חופש מידע חיוני לבוחר.

עו"ד דפנה הולץ: לגבי החזרת כספים במקרה שבו השידור נעשה באופן יזום אך ורק לקבלת דקות שידור.

עו"ד דפנה הולץ: הבעיה העיקרית לא נובעת ממקרים כמו של פיקאנטי או של מפלגות קטנות, אלא מאותן מניפולציות כמו שראינו בבחירות האחרונות לכנסת כאשר מפלגה גדולה לוקחת מפלגה קטנה ובאמצעות 10 דקות שידור יש לה במה נוספת.

עו"ד דפנה הולץ: נגד זה צריך לקבוע את האיזונים ואז אותה מפלגה גדולה תוכל לשלם אותם 500,000 שקל.

עו"ד דפנה הולץ: במהלך החקיקה צריך לחשוב למשל על בדיקת הכספים של המפלגה הגדולה.

אופיר פינס-פז: זה איסור בחוק, זו תרומה מתאגיד וזה כולל את כל העבירות האפשריות.

אופיר פינס-פז: החוק קובע מפורשות שאסור למפלגה אחת לממן מפלגה אחרת.

עו"ד דפנה הולץ: צריך לבדוק כמה עולות 10 דקות שידור.

עו"ד דפנה הולץ: אם זה ריאלי שדקת שידור עולה 50,000 שקל אז ריאלי לדרוש את 500,000 השקלים.

אופיר פינס-פז: זה ריאלי אבל צבוע.

אופיר פינס-פז: זה יפה מאוד שאנחנו אומרים שאחרים ישלמו ופוטרים את עצמנו כי אנחנו עוד לא הסכמנו לתת שקל לתשדירי הבחירות שלנו.

אופיר פינס-פז: בבקשה, היועץ המשפטי של המפד"ל.

עו"ד פנחס מעוז: לנושא של הסקרים.

עו"ד פנחס מעוז: הסקרים הם תעמולת בחירות.

עו"ד פנחס מעוז: אם יש מגבלות על תעמולת בחירות הן צריכות לחול באותה מידה על הסקרים.

עו"ד פנחס מעוז: נכון שיש בהם ענין אבל מזינים את האזרחים באינפורמציה שאנחנו יודעים שהיא איננה נכונה אבל בהחלט משפיעה ויוצרת מצב רוח מסוים.

עו"ד פנחס מעוז: לגבי ההגבלה על התמודדות של גופים פיקטיביים.

עו"ד פנחס מעוז: הרי רק לפי התוצאות אנחנו נדע בסופו של דבר מה המצב.

עו"ד פנחס מעוז: איך אפשר לומר מראש שזה גוף פיקטיבי?

עו"ד פנחס מעוז: אין שום פרמטרים שיקבעו זאת.

עו"ד פנחס מעוז: לכן צריך לתת אפשרות להתמודד לכל מי שרוצה בזה.

עו"ד פנחס מעוז: גם לאחר תוצאות הבחירות אם הוא לא עבר את אחוז החסימה זה עדיין לא אומר שזה היה גוף פיקטיבי, אולי הוא לא הצליח להעביר את הקולות שלו.

עו"ד פנחס מעוז: זה ענין בעייתי וצריך להתייחס אליו בזהירות רבה.

עו"ד פנחס מעוז: לענין התשלום עבור שידור.

עו"ד פנחס מעוז: תשלום עבור שידור ימנע מגופים קטנים להשתתף בזה, גופים חדשים שאין להם אמצעים כספיים לא יוכלו להתמודד.

אופיר פינס-פז: יש גם שיקולים אחרים.

אופיר פינס-פז: אני לא בטוח שהמפלגה שלי חושבת כמוני.

אופיר פינס-פז: בבקשה, עורכת דין קוגוט.

אופיר פינס-פז: יש לכם שתי הצעות חוק: האחת לגבי ספר בוחרים שמתעדכן.

אופיר פינס-פז: אתם צריכים להעביר זאת בהצעת חוק ממשלתית או שאתם מבקשים שנחוקק הצעת חוק מטעם הוועדה.

אופיר פינס-פז: הצעת החוק השניה נוגעת לענין מזכירי ועדת הקלפי שהתייחס אליו השופט חשין, היא גם הצעה של משרד המשפטים.

אופיר פינס-פז: היום המזכיר הוא מזכיר טכני שבא לבדוק שכולם באו, בהצעה שלכם - שאני תומך בה - אתם מציעים שלמזכיר תהיה זכות זיהוי של הבוחר בקלפי והוא לא יהיה אחד מנציגי המפלגות ותהיה לו הכרעה במקרה של חילוקי דעות.

אופיר פינס-פז: זה נראה לי סביר מאוד, זאת בלי לבטל את מעמדם של נציגי המפלגות.

עו"ד סיגל קוגוט: זה מונח על סדר-היום.

עו"ד סיגל קוגוט: רציתי להוסיף.

עו"ד סיגל קוגוט: ההצעה הראשונה היא לתקן את פקודת הדרכים (שילוט) והיא יכולה להיות רלוונטית לכל ימות השנה ולא רק בזמן בחירות.

עו"ד סיגל קוגוט: גם אם פלוני תלה שלט של דברי נאצה על אלמוני אפשר להסיר אותו בלי להתחיל לברר מיהו פלוני או אלמוני.

עו"ד סיגל קוגוט: אם לא מגבילים את זה רק לתקופת בחירות – כפי שראוי בעינינו – זה לא ברור שזה ביוזמת הוועדה כי הוועדה יוזמת רק הצעות בענייני בחירות.

עו"ד סיגל קוגוט: הקונספציה היא שאף פעם לא צריכה להיות התראה כי שלט שמפריע הוא עבירה על החוק ומע"צ צריכה להסירו גם בלי לחכות 30 יום זה לא רק בימי בחירות.

עו"ד סיגל קוגוט: הדבר החשוב הוא שהאכיפה שבחרנו בה – לא חשבו שהדרך שהוצעה פה היא טובה – היא אכיפה דרך חוק התעמולה והיא קיימת.

עו"ד סיגל קוגוט: אנחנו תיקנו את החוק ויש סמכויות רבות ליושב-ראש ועדת הבחירות לאכוף את הענין של הפלריגים.

עו"ד סיגל קוגוט: התפישה שלנו היא שזה לא צריך להיות הליך אוטומטי כאשר מישהו במע"צ לא בוחן את הדברים בדיוק ולא מאפשר שום זכות טיעון.

עו"ד סיגל קוגוט: היום התפישה של חוק התעמולה אומרת שמי שעובר עבירות שילוט ניתן להוציא נגדו צו מניעה, אם הוא לא מקיים את צו המניעה ניתן לאכוף עליו לפי פקודת ביזיון בית-המשפט, ניתן לשלול ממנו מימון מפלגות.

עו"ד סיגל קוגוט: כלומר, יש כלים רציניים גם בלי לתקן את פקודת הדרכים (שילוט) כי כל העבירות של פקודת הדרכים (שילוט) הן גם עבירות לפי חוק התעמולה.

עו"ד סיגל קוגוט: שלילה אוטומטית של זכות קניין על-ידי פקידים של מע"צ, כפי שראינו גם בתביעות אזרחיות, לא תמיד הראיות שלהם כל כך טובות, גם לא ב-50% הסתברות.

עו"ד סיגל קוגוט: הדבר השני הוא לגבי ההצעה של חברת-הכנסת קולט אביטל.

עו"ד סיגל קוגוט: לא ארחיב אם אתה לא מתכוון להצביע היום.

אופיר פינס-פז: אני מתכוון להצביע, לא היום.

עו"ד סיגל קוגוט: לדעתי החוק הזה דורש רוב של 61, אני מזכירה את פסיקת בית-המשפט העליון.

עו"ד סיגל קוגוט: אף אחד לא אמר שההצעה היא לא חוקתית.

אופיר פינס-פז: אני לא מקבל את זה, תכתבי לי חוות דעת, זה פוגע בזכויות יסוד.

עו"ד סיגל קוגוט: הצעת החוק הזאת סותרת את התפישה הקיימת היום ומתנה בתשלום את הזכות להיבחר וגם את הזכות לקבל את שידורי התעמולה באופן לא כל כך מידתי, דבר שגם אתם מסכימים לו.

עו"ד סיגל קוגוט: גם אתם מסכימים, לפי חוק מימון מפלגות, שמי שמקבל אחוז קולות זה מצדיק מימון מפלגות, ואילו כאן כתוב שרק מי שעבר את אחוז החסימה יהיה זכאי למימון, ומה באשר לגובה הסכום.

אופיר פינס-פז: את זה נבטל.

עו"ד סיגל קוגוט: לפעמים אפשר לפגוע בשוויון – אומרים את זה הרבה מהשופטים שדנים בנושאים האלה – אם יש שיקולים חשובים אחרים כמו יציבות הדמוקרטיה ומניעת מפלגות קיקיוניות.

עו"ד סיגל קוגוט: זה לא משנה את העובדה שזה פוגע בשוויון ואם כך זה מחייב מודעות של המחוקק להסדר החוקתי והצבעה ברוב הדרוש, זה הכול.

עו"ד סיגל קוגוט: כמובן שההסדר צריך להיות מידתי ואנחנו יכולים להציע מנגנון שהוא קצת יותר מידתי ממה שמוצע בו.

עו"ד סיגל קוגוט: הנוסח הזה גם איננו טוב מבחינה טכנית ואי-אפשר להעביר אותו כמו שהוא כאשר יש בו טעויות ובלי הרוב הדרוש.

בנימין אלון: זו הערה מקצועית משפטית.

בנימין אלון: אני מבקש שלא תהיה היום הצבעה על זה.

אופיר פינס-פז: תהיה התייעצות סיעתית וכתוצאה מזה לא תהיה הצבעה.

אופיר פינס-פז: אני רוצה לסכם את הדיון.

אופיר פינס-פז: אני מבקש משלמה שהם לשלב את כל הנושאים שעלו כאן

אופיר פינס-פז: להצעת חוק אחת ולא לשלוש הצעות נפרדות.

אופיר פינס-פז: בהערות של מר שופמן וגב' קוגוט לגבי חוק הדרכים יש משהו, זה גורף מדי גם לטעמי וגם השופט התייחס לזה.

אופיר פינס-פז: צריך לתקן בו שני דברים: 1.

אופיר פינס-פז: זה צריך להיות לגבי צירים מרכזיים ונתיבי תנועה ראשיים.

אופיר פינס-פז: 2.

אופיר פינס-פז: אני לא מציע לחייב בהוצאות, אני מציע להטיל קנס עד סכום מסוים שיועבר למע"צ, בכיסוי ההוצאות.

עו"ד סיגל קוגוט: זה קיים היום.

עו"ד סיגל קוגוט: אפשר לשלול לו עד 10% ממימון המפלגות.

אופיר פינס-פז: לגבי ביטול סעיף 5.

אופיר פינס-פז: בעקבות ההערה של מר שופמן אני מציע לשקול את הענין כי אני מבין שביטול גורף לא יאפשר טיפול במקרים חריגים קשים.

שלמה שהם: אשר ל-60 הימים.

שלמה שהם: צריך לזכור שלפי חוק הבחירות יש גם 21 ימים.

שלמה שהם: היושב-ראש דיבר על כך שלא כדאי לבטל את זה לגמרי אלא לצמצם את זה ל-21 ימים ובתקופה זו תהיה אפשרות על איסור שידורי תעמולה.

אופיר פינס-פז: ההערה שלי היתה לאוזניו של שלמה שהם ואמרתי לו שאם לא נקבע 60 יום אולי נשאיר 21 יום.

שלמה שהם: אפשר לכתוב סעיף שצריך להיות איזון הוגן, השאלה היא אם הוועדה לא צריכה לשקול את השיקולים הפרקטיים.

יוסף לפיד: אם אתה כותב את האיזון ההוגן ואז יום לפני הבחירות לומדים שיש תכנית שמופיעים בה רק נציגי תנועת העבודה, אתה יכול ללכת אל השופט ולהגיד: סטופ, למרות שביטלת את 60 הימים.

יוסף לפיד: לכן אני כן מציע להכניס את האיזון.

אופיר פינס-פז: אני מבקש שיהיו שתי אופציות:

אופיר פינס-פז: ביטול גורף; ו-21 ימים.

אופיר פינס-פז: כמובן שידובר גם על האיזון.

אופיר פינס-פז: לגבי הסקרים אני מציע שזה לא יהיה שבוע אלא 24 שעות לפני פתיחת הקלפיות.

אופיר פינס-פז: זו הצעה שמאזנת אינטרסים כשמצד אחד המידע יהיה אמיתי; מצד אחר שלא תהיה מניפולציה.

אופיר פינס-פז: אם תחליטו לפסול – תפסלו.

אופיר פינס-פז: לאסור אני מציע באיסור נוסף.

אופיר פינס-פז: את יתר הדברים אני מציע להשאיר כפי שהם.

אופיר פינס-פז: אני מבקש שההצעה של משרד המשפטים לגבי המזכיר בוועדת הקלפי תהיה חלק מהצעת החוק.

עו"ד סיגל קוגוט: יש שם שתי גירסאות.

שאול יהלום: תביאו את שתיהן ואנחנו נחליט.

אופיר פינס-פז: מהניסיון שלי ועדת הבחירות מייצגת מטבע הדברים אינטרסים פוליטיים ומפלגות פוליטיות.

אופיר פינס-פז: לא מתקבל על דעתי שהמזכיר, שאמור להיות איש מטעם המדינה, יהיה נטול כל סמכות.

אופיר פינס-פז: הדבר היחיד שהוא יכול לעשות הוא לכתוב משהו בפרוטוקול, אם בכלל וזה כמעט הופך את הענין לפארסה.

אופיר פינס-פז: הוא לא האיש הכי טכני במובן הנמוך של המלה, צריכה להיות לו מלה בזמן שיש מחלוקת או ויכוח או עיוותים קשים.

אופיר פינס-פז: צריכה להיות לו סמכות אלמנטרית לבוא ולהגיד: סליחה, פה יש הצבעה פסולה, פה נותנים לאנשים להצביע בניגוד לראוי.

אופיר פינס-פז: מי יגיד את זה?

אופיר פינס-פז: היתה הצעה אחרת שגם יושב-ראש ועדת הקלפי וגם המזכיר תהיה להם סמכות.

אופיר פינס-פז: אני אומר לכם שהמפלגות לא יסכימו לזה כי יש להן אינטרסים ואי-אפשר להתעלם מזה.

אופיר פינס-פז: אני מוכן למחול על זה אבל אני יודע שזה לא יעבור פה.

אופיר פינס-פז: המפלגות לא יוותרו על נציגיהן כיושבי-ראש.

אופיר פינס-פז: לכן חבל להעלות את הגירסה השניה, אין לה שום סיכוי לעבור לא בוועדה, בוודאי לא במליאה.

אופיר פינס-פז: הגירסה היחידה שמתקבלת על הדעת והיא מאוזנת היא מה שהצעתי.

אופיר פינס-פז: לגבי תשלום עבור זמן שידור, זה דבר שאי-אפשר להעביר אותו פה.

אופיר פינס-פז: לגבי 90 ימים או 60 ימים, אלה לא שתי האלטרנטיבות היחידות, זה יכול להיות גם 65 ימים.

אופיר פינס-פז: הייתי רוצה שיקום צוות משותף לוועדת הבחירות המרכזית ולוועדת החוקה שאין לו שום סמכות מלבד סמכות בדיקה וניתן לו שלושה חודשים להשקיע מחשבה בענין הזה.

בנימין אלון: כולל הנסיעות?

אופיר פינס-פז: שום נסיעות.

אופיר פינס-פז: אין לי סמכות להחליט על כך.

אופיר פינס-פז: אם זה לא יהיה צוות משותף אין בזה הרבה טעם.

אופיר פינס-פז: אחר כך נעשה ישיבה משותפת של ועדת הבחירות המרכזית ושל ועדת החוקה ונדון בהמלצות אם תהיינה כאלה.

אופיר פינס-פז: אני מקווה שזה מקובל עליך, אדוני השופט.

השופט מישאל חשין: זה ענין של המחוקק.

השופט מישאל חשין: אנשים ישבו וידברו וידברו שבעה נקיים וכרגיל לא יצא מזה שום דבר.

השופט מישאל חשין: צריך לעשות מחקר, לעבוד על מסמך כדי לדעת איך זה קורה.

תמי אדרי: ביקשתי ממרכז מידע ומחקר לדעת על תקופות בחירות, אם יש בחירות מוקדמות – באמריקה אין דבר כזה - כמה זמן זה לוקח.

תמי אדרי: צריך לחקור במקום המתאים.

תמי אדרי: שאלתי גם לגבי פנקס בוחרים האם זה פנקס קשיח כי זה גם משפיע.

תמי אדרי: מי מנהל את ועדת הקלפי, האם אלה פקידים קבועים – דבר שגם הוא משפיע.

תמי אדרי: ביקשתי את זה לפני כחודש.

אופיר פינס-פז: נקים צוות משלנו שאני מקווה שיזכה לשיתוף פעולה מלא מטעם ועדת הבחירות המרכזית.

תמי אדרי: המנגנון ישתף אתך פעולה באופן מלא.

אופיר פינס-פז: לגבי החוק של קולט אביטל.

אופיר פינס-פז: אני מודע לכך שמדובר בהצעת חוק לא פשוטה.

אופיר פינס-פז: עם זאת היא נועדה לתת מענה במצב של ניצול לרעה של מה שהמחוקק נתן במסגרת הכללים הדמוקרטיים ויש דוגמאות למכביר – ממפעלי הנקניקיות ועד למפלגות הלוויין.

אופיר פינס-פז: אני מסכים שהנוסח הזה הוא מרחיק לכת, לא מאוזן ובלתי עביר.

אופיר פינס-פז: אבל זה לא אומר שאנחנו לא עוסקים בחקיקה בענין הזה וניתן למצב להימשך.

אופיר פינס-פז: אם תהיה פגיעה בעקרון השוויון בוודאי שנצטרך לזה רוב של 61.

אופיר פינס-פז: שלמה שהם, ההערה של אהוד שיל"ת היתה נכונה.

אופיר פינס-פז: הוא לא הציע או הכול או כלום, יש מנגנונים מודולריים שנהוגים ברשויות המקומיות.

עו"ד סיגל קוגוט: גם בחוק מימון מפלגות.

אופיר פינס-פז: אמת.

אופיר פינס-פז: יש מערכת שצריכה לתת תשובה לענין הזה.

אופיר פינס-פז: 500,000 השקלים נראים לי רף גבוה מדי ואני מציע להתייעץ על זה.

שאול יהלום: האם אדוני מסכים שאותו הצוות שהצעת להקים יבדוק בזהירות גם רעיונות בנושא השבתון.

אופיר פינס-פז: טוב.

אופיר פינס-פז: מקובל עלי.

אופיר פינס-פז: אביא את הצעת החוק המשולבת הזאת באחת הישיבות הקרובות, תוך שבוע-שבועיים.

אופיר פינס-פז: תודה רבה.